Биринчи Президентимиз Ислом Каримов ташаббуси билан 2006 йил 2 сентябрда қабул қилинган қонунга мувофиқ ҳар йили ноябрь ойининг иккинчи якшанбаси мамлакатимизда тиббиёт ходимлари куни сифатида нишонлаш эзгу анъанага айланган.\nСана муносабати билан Наманган шаҳридаги “Шодиёна” тантаналар мажмуасида вилоят ҳокимлиги томонидан ташкил этилган байрам тадбирига соғлиқни сақлаш тизимидаги ислоҳотларни амалга оширишда фаоллик кўрсатаётган тиббиёт ходимлари, соҳа фахрийлари, ёш мутахассислар, давлат ва жамоат ташкилотлари масъуллари ҳамда оммавий ахборот воситалари таклиф этилдилар.\nНаманган вилояти ҳокими, сенатор Хайрулло Бозоров ўз сўзида инсонлар саломатлиги учун бутун умр хизмат қиладиган тиббиёт ходимларини касб байрами билан табриклаб, эзгу тилакларини билдирди. Қайд этилганидек, сўнгги йилларда мамлакатимизда соғлиқни сақлаш тизимини тубдан ислоҳ этиб борилмоқда. Кейинги икки йилда Президентимиз Шавкат Мирзиёевнинг соҳага оид 50 та фармон, қарор ва фармойишлари қабул қилинди. Ўтган йилга нисбатан солиштирганда, 2018 йилда соҳани ривожлантириш учун давлат бюджетидан ажратилган маблағлар кўлами 140 фоизга ортди.\nТаъкидлаш жоиз, хусусий тиббиёт муассасалари тармоғини янада кенгайтириш борасида салмоқли ютуқларга эришилмоқда. Буни рақамлар мисолида айтадиган бўлсак, вилоятда жорий йилда режадаги 14 та ўрнига 39 та хусусий тиббиёт муассасаси фойдаланишга топширилди.\nВилоят раҳбари бугунги кунда тиббиёт ходимлари олдида турган долзарб вазифалар ҳақида тўхталар экан, энг аввало, тиббий профилактика, яъни касалликларнинг олдини олиш, касал бўлмаслик учун нималар қилиш кераклиги ҳақида тарғибот ишларини аҳолига етказиш, одамлар онгига қуйдира олиш лозимлигини қайд этди.\nБайрам тадбирида вилоят ҳокимининг ўринбосари Фахриддин Маткаримов, вилоят соғлиқни сақлаш бошқармаси бошлиғи, сенатор Солижон Мўминов, Ўзбекистон Ёзувчилар уюшмаси аъзоси, таниқли шоир Зиёвиддин Мансуров тадбир иштирокчиларига самимий тилакларини йўллашди.\nТантанали маросимда бир гуруҳ соҳа илғорлари ва фидойиларига вилоят ҳокимининг “Фахрий ёрлиқ” ва байрам совғалари топширилди. Шунингдек, узоқ йиллар тиббиёт тизимида самарали меҳнат қилган саломатлигимиз посбонлари “Ўзбекистон Республикаси соғлиқни сақлаш аълочиси” кўкрак нишони ҳамда Соғлиқни сақлаш вазирлигининг Фахрий ёрлиқлари билан тақдирланди.\nБундан ташқари республика соғлиқни сақлаш муассасалари миқёсида ўтказилган “Йилнинг энг яхши шифокори” кўрик-танлови вилоят босқичи ғолиблари турли ихтисосликлардаги 30 та номинация бўйича эътироф этилдилар.\nБайрам тадбирида Ўзбекистон Республикасида хизмат кўрсатган артист Алишер Файз, “Ниҳол” давлат мукофоти совриндорлари Баҳром Назаров, Бекзод Баҳромов, эстрада хонандалари Асилбек Негматов, Умид Бобораҳимовларнинг дилрабо қўшиқлари кўтаринки завқ киритди.\nСуратлар вилоят соғлиқни сақлаш бошқармаси ахборот хизмати томонидан тақдим этилди.\nшарафланди ходимлари Тиббиёт


ОЗОД ЮРТНИНГ ОБОД МАНЗИЛЛАРИ » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » ОЗОД ЮРТНИНГ ОБОД МАНЗИЛЛАРИ\nПрезидентимиз ташаббуси билан амалга оширилаётган “Обод қишлоқ”, “Обод маҳалла”, “Обод марказ” дастурларида белгиланган эзгу ишлар кўламининг кенг қулоч очаётганлиги халқимизнинг турмуш маданиятини ошириб, фаровонлигини юксалтираётир. 2019 йилда амалга оширилган эзгу ишларнинг кўлами 2018 йилга нисбатан анча кенгайди. Бу халқимизнинг эртанги кунга бўлган ишончини ошириб, кайфиятини яна ҳам кўтариб юборди.\n“...Агар биз қишлоқларни обод қилсак, у ердаги халқнинг кайфияти ўзгаради, ўз ҳаётини янада яхшилашга интилиш пайдо бўлади, қишлоқлар иқтисодий юксалади”. Президентимизнинг ана шундай даъвати асосида манасданбошланган эзгу ишларбугун бутун юртга ёйилди. Айни дамда вилоятимизнинг қайси бир туманига борманг “Обод марказ” дастури доирасида кенг кўламли қурилиш ва бунёдкорлик ишлари амалга оширилаётганлигига гувоҳ бўласиз. Юртбошимизнинг 2019 йил 30-31 январь кунлари вилоятимизга ташрифи давомида берган топшириқлари ана шундай хайрли ишларга кенг йўл очди. Барча туман марказларида гагарин шаҳри намунасида инсонни ҳайратлантирадиган, дилда фахр, ифтихор уйғотадиган кенг кўламли қурилиш ва ободонлаштириш ишлари амалга оширилди.\n2019 йилда “Обод қишлоқ” ва “Обод маҳалла” давлат дастурларига асосан вилоятимиздаги 189,1 минг аҳоли яшайдиган 36 та қишлоқ ва 4 тамаҳаллада 458 миллиард сўмлик қурилиш-ободонлаштириш ишлари амалга оширилди.23 минг 26 та ҳовли жойлар, 405 та кўп қаватли уйлар, 139 та ижтимоий соҳа объектлари (жумладан, 66 та мактаб, 37 та мактабгача таълим, 20 та соғлиқни сақлаш муассасалари ва 16 та бошқа объектлар) таъмирланди. 147,5 километр ичимлик суви, 389,5 километр ички йўллар, 356,1 километр электр ва 15,5 километр табиий газ тармоқлари таъмирланиб, реконструкция қилинди.\n—Амалга оширилаётган ободонлаштириш ва бунёдкорлик ишлари замирида олижаноб халқимиз манфаати ётганлиги аҳамиятлидир,—дейди меҳнат фахрийси “Дўстлик” ордени соҳиби абдуллажон қаршибоев. —Янгиланаётган қишлоқ ва маҳаллаларни, кўча ва хиёбонларни кўрган киши беихтиёр ич-ичидан қувонади. Президентимизнинг “Хароб ва файзи йўқ жойда яшаётган аҳолининг кайфияти ҳам, келажакка ишончи ҳам бўлмайди”,—деган пурмаъно сўзларикенг кўламли қурилиш ва ободонлаштиришишларида намоён бўлди.\n—Туманимиз маркази—“Зафаробод” шаҳарчаси қисқа фурсатда таниб бўлмас даражада ўзгариб кетди,—дейди ўзини ўзи бошқариш органлари фаолияти мувофиқлаштириш бўйича зафаробод туман кенгаши раисининг биринчи ўринбосари яхшибой тўйчиев. —“Обод марказ” лойиҳасидоирасидабўстон маҳалласидаги маданият маркази мукаммал таъмирланиб, халқимизнинг мароқли дам олиб, кўнгилли ҳордиқ чиқарадиган жойига айланди. янгидан хотира майдони барпо этилди. Алишер навоий хиёбони янгича тус олди. “Агробанк”нингтуман филиали биноси ва бандликка кўмаклашиш маркази қурилиб, ишга туширилди. Энг муҳими ободонлаштириш ва қайта қуриш ишлари ҳозир ҳам зарррача сусайгани йўқ.\nВилоятдаги ҳар бир туманнинг замонавий архитектура меъёрлари асосидаги бош режаси ишлаб чиқилди. Унга асосан ижтимоий соҳа, савдо ва хизмат кўрсатиш объектлари, маъмурий бинолар ва бошқа иншоотларзамонавий шаҳарсозлик ва меъморчилик талабларига мос тарзда қайта қурилмоқда. марказий кўчалар кенгайтирилаётир. Мазкур тадбирлар вилоятимизнинг энг чекка тумани янгиобдда ҳам қизғин тус олган.\nТуманда “Обод марказ” дастури доирасида хотира майдони, нуронийлар маскани,истироҳат боғи, давлат хизматлари маркази, болалар ва ўсмирлар спорт мактаби, туман молия бўлими, 70 ўринли болалар боғчаси, 100 ўринли тикувчилик цехи ҳамда лойиҳа қиймати 1,9 млрд. сўмлик тиббиёт бирлашмаси,тез тиббий ёрдам, туғруқ бўлимлари бинолари қурилиб, ишга туширилди.\nБундай хайрли ишлар нафақатзафаробод ёки янгиобдда, балки вилоятимиздаги барча туманларда давом этаётир.2020 йилда ҳамвилоятимизда “Обод қишлоқ”, “Обод маҳалла”, “Обод марказ” дастурлари доирасидаги ободонлаштириш ва қурилиш-таъмирлаш ишларикўлами янада кенгайяди.саноат корхоналари сони кўпаяди. Бу қўшимча иш ўринлари яратиш имконини беради. Бир сўз билан айтганда яқин келажакдавилоятимиздаги барча қишлоқ ва маҳаллалар, туман марказлари ҳар жиҳатдан обод ва кўркам гўшага айланади.\nОБОД МАРКАЗ— ЮРТ КЎРКИ


00:00 / 18.04.2009 | eski savollar | 1257\nАссалому Алайкум Шайх Ҳазратлари! Мен яқинда намоз ўқишни бошладим, шу сабабли ибодатда бир саволим бор эди. Яқинда мен Имом Бухорийнинг саҳиҳ ҳадисларини ўқиб бир нарсага эътиборим тушди. У ерда Пайғамбаримиз соллаллоҳу алайҳи васалламнинг қандай намоз ўқиганлари ва намозга оид кўп бандларда аёл намозхон ёки эркак намозхон деб эмас балки "намозхон" дейилгани ўйлантириб қўйди. Яна Пайғамбаримизнинг : Мен каби намоз ўқинглар" деган жумлаларига ҳам кўзим тушди. Шу сабабли сиздан сўрашни энг афзали деб билдим. Биламизки ҳозирда аёллар ва эркаклар намозида бир неча фарқлар бор. Пайғамбаримиз соллаллоҳу алайҳи васалламнинг бу сўзлари фақат эркаклар учун эдими ёки замонлар ўтиши билан аёлларникини фарқлай бошладиларми? Илтимос шу масалада менга ёрдам берсангиз ва бу мен учун жуда муҳим савол эди.\n1. Язийд ибн Абу Ҳабибдан ривоят қилинади:“Набий соллаллаҳу алайҳи васаллам намоз ўқиётган икки аёлнинг олдидан ўтдилар ва: “Қачон сажда қилсангиз, гўштнинг баъзисини ерга текказинг. Албатта, аёл киши бунда эркакка ўхшамас”, - дедилар”.Абу Довуд ривоят қилган.2. Нофеъдан, у Ибн Умардан ривоят қилинади:“У кишидан Набий соллаллаҳу алайҳи васалламнинг даврларида аёллар қандай намоз ўқишлари ҳақида сўралди. “Оёқларини чалиштириб ўтирар эдилар. Кейин текисланиб-қимтиниб ўтиришга амр қилиндилар”, деди. Абу Ҳанийфа ривоят қилган. (Жомеъул Масонийд, 1-жуз).3. Али розияллоҳу анҳудан ривоят қилинади:“Қачон аёл киши сажда қилса, қимтиниб ўтирсин, икки сонини йиғиштирсин”, деди”.Имом Абу Бакр ибн Абу Шайба ривоят қилган.4. Ибн Умар розияллоҳу анҳудан ривоят қилинади:“Қачон аёл киши намозда ўтирса, бир сонини иккинчи сони устига қўяди. Қачон сажда қилса, қорнини сонига имкони борича қимтиниб теккизади. Чунки, Аллоҳ таоло унга назар солиб туради ва “Ҳой, фаришталарим! Сизларни гувоҳ қиламанки, уни мағфират қилдим”, дейди”, - дедилар”.Ибн Адий “Комил”да ва Байҳақий “Сунан”да ривоят қилган. Албатта, ўзини билган ҳар бир киши учун ушбу ривоятларнинг бир-бирини қувватлаб келиши Албонийнинг даъвосидан кўра маъқулдир. Яна қайтариб айтамиз, умматнинг минг тўрт юз йилдан бери амал қилиб келаётганини ва қиёсни ҳисобга олмаганимизда ҳам.Шу ўринда барчангизни ихтилофлардан йироқда бўлишга чақирамиз. Билмаган нарсаларни сўраб ўрганишга ўтиш керак. чет элдан келган факс ёки эмайлни кўтариб олиб, ҳозиргача қилинаётган фалон нарса нотўғри экан деб югуришнинг ҳожати йўқ.


20.04.2022 19:02 3450 Спорт\nЖаҳон футболида кўпчилик мухлислар интизорлик билан кутадиган учрашувлар талайгина. Биз дербилар ТОП-5 талигини тузиб чиқишга қарор қилдик. Одатда дерби деганда футболни тушунган инсонлар бир шаҳарнинг икки жамоаси ўртасидаги бахсни тушунишади. Биз эса ушбу рейтингда нафақат бир шаҳарнинг икки жамоаси ўртасидаги дербилар, балки етакчилар “жанг”ига ҳам алоҳида урғу берилган ҳолда тузишга ҳаракат қилдик.\n5. “Рома” - “Лацио”\n“Рим дербиси”даги ғалаба ҳатто Скудетто билан тенг ҳисобланади. Ушбу жамоалар ўртасидаги қарама-қаршилик 1927-йили бошланган. Диктатор Бенито Муссолини Рим клубларини бирлаштириб, Шимолий Италия жамоаларига рақобат тақдим этадиган яхлит куч тузиш ҳақида буйруқ беради. Бироқ “Лацио” бунга рад жавобини беради. Натижада “Рома” камбағаллар ва ишчиларни ўз “қарамоғи”га олади. “Бургутлар”ни бу ҳол хурсанд қилмагани табиий ҳол. Бунинг устига “Рома” Рим шаҳрининг асосчилари – Ромул ва Ремни эмизган она бўрини рамз қилиб олади. Италиянинг марказий учрашувида бош ролни мухлислар ўйнашади. Рим мухлислар маданияти марказидир. Айтишларича турли баннерларни кўтаришни ҳам “Рома” мухлислари бошлаб беришган. “Лациаллар” эса инглиз мухлислик маданиятини қўллшади. Олдинлари Римлик мухлисларнинг юзма-юз тўқнашувлари билан якун ясаларди. Сўнгги пайтларда “хулиганлик” анча камайган бўлса ҳам, “Баннерлар жанги” давом этиб келмоқда.\n4. “Манчестер Юнайтед” - “Манчестер сити”\nМақоми: Шаҳар дербиси Ушбу дерби сўнгги йилларда етакчилар сафига қўшилди. Бунга сабаб “Манчестер Сити”нинг анча кучайганидир. 2012-йилда “Шаҳарликлар” 44 йиллик танаффусдан сўнг чемпионликни нишонлашди.\nЎшанда улар ҳамшаҳарларини тўплар нисбатига кўрагина ортда қолдиришган эди. Манчестерда кўпчилик “Сити”га мухлислик қилишар экан. Бироқ “Юнайтед”нинг ўйинларига мухлислар анча кўп ташриф буюришини ҳам алоҳида таъкидлаб ўтмоқ жоиз.\n3. “Интер” - “Милан”\nМақоми: Шаҳар дербиси 1908-йилда “Милан” президенти жамоа таркибига хорижлик футболчиларни таклиф этмаслик ҳақида қарор қабул қилгач, бу қарордан норози бўлганлар ўзларинг “Интернационал” жамоаларини тузишади.\nАйнан шу даврдан бошлаб бу икки жамоа ўртасидаги баҳслар қизғин тус олади. Бу икки жамоа ўйнаган кун Милан шаҳри иккига бўлинади. Қизиқ томони иккала жамоа ҳам 18 мартадан Скудеттони қўлга киритишган.\n2. “Манчестер Юнайтед”-“Ливерпул” Мақоми: етакчилар жанги Англиянинг энг совриндор икки жамоаси иштирокидаги учрашув, жамоаларнинмг турнир жадвалидаги ўринларидан қатъий назар доимо\nмуросасиз тарзда кечади. Сер Алекс Манчестерга ташриф буюрганида “Ливерпул”нинг гегемонлигига чек қўймоқчиман” деганди ва у ўз сўзининг устидан чиқди. Жамоаларнинг майдондаги\nтўқнашувлари ҳеч кимнинг назаридан четда қолмайди. Шунингдек майдон ташқарисида мухлислар ўртасидаги муштлашувлар ҳам дербига ўзгача “кўрк” бағишлайди.\n1. “Реал Мадрид” - “Барселона”\nРейтингнинг 1-ўринидан ушбу учрашув жой олишини кутмаганлар анча кам бўлса керак.“Эл-Классико” футбол мухлислари учун битта жаҳон чемпионати билан тенг. Бу жамоаларнинг қарама-қаршилиги оддий ва тушунарли: Испания пойтахти Каталония пойтахтига қарши. Ўзингизга маълум Каталония кўп йиллардан буён мустақл давлат тузиш орзусида. Бундан ташқари иккала жамоа ҳам нафақат Испания чемпионатида, балки халқаро майдонларда ҳам доимо ғолиблик учун кураш олиб боришади. Мухлислар ушбу жамоаларнининг бирини иккинчисига алмаштирадиган футболчиларни ёқтиришмайди. Фигога улоқтирилган чўчқа боши бунга мисол бўла олади.\nЭслатиб ўтамиз бу мақоладаги сон билан боғлиқ фактлар мақола ёзилган вақт кесими бўйича олинган. Албатта, орадан бир неча йиллар ўтди. Шундай экан натижалар ҳам ўзгариб бориши табиий.\n13.04.2022 18:09 4032\n12.04.2022 10:34 6632\n20.01.2022 09:57 7624\n19.01.2022 15:58 7543\n17.01.2022 23:40 7633\nтоза ичимлик сувиМихаил ГорбaчевСайлавбай ДанияроХалқ депутатларисутни қайта ишлаш цехиҲилол НасимовТимур ЎразовтаронаЎмирбек Чимбой бозорида"Ралли Мўйноқ – 2019”


Музработлик фермер: Тортиб олинган еримни расмийлар томорқага пуллашмоқда\n27 октябр 2020, Тошкент вақти: 03:47\nЎзбекистондаги фермерларга қачон нимани экишни ҳукумат белгилаб беради.\nЎзбекистонлик фермер аёл Дилором Зайниева 1999 йилдан бери фермерлик қилиб келган ери бундан тўрт йил илгари ҳокимият томонидан ноқонуний олиб қўйилгани ва бугунги кунда ҳокимиятга яқин шахсларга томорқа сифатида бўлиб берилганини иддао қилмоқда. Бироқ расмийлар Озодлик мухбири билан суҳбатда фермер аёлнинг иддаоларини инкор этдилар.\nСурхандарё вилоятининг Музработ туманида яшовчи фермер Дилором Зайниева 56 гектар ери, пахта ва ғалла режасини мунтазам бажариб келганига қарамай, 2012 йилда ноқонуний тортиб олинганидан шикоят қилмоқда.\nМузработ туман ҳокимининг биринчи ўринбосари Қиличбек Каримов Дилором Зайниеванинг иддаолари асоссиз эканини айтди:\n- 2012 йилда пахтага режалаштирилган ер майдонига ноқонуний равишда ўз манфаати учун кўкат ва пиёз эккан. Кадастр уни апрель ойида пахта экилиши кераклигидан огоҳлантирган, аммо у ерни бузмаган. Шундан сўнг Кадастр ва туман прокурори иштирокидаги гуруҳ бориб, кўкатни буздириб,туман ҳокимига тақдимнома киритган. Шундан сўнг ер шартномаси бекор бўлган, -деди Қиличбек Каримов.\nФермер аёл эса ҳоким ўринбосарининг гапларини ёлғонга чиқарди:\n-Йўқ, йўқ...Пахтани, ғаллани вақтида экканмиз.Ҳеч қачон давлатнинг режасига зиён қилинмаган. Фақат ғалладан сўнг бўшаган ернинг бир гектарига ишчиларим озроқ шароитларини яхшилаши учун кўкат ва пиёз экишган. Кейин ўша ерни вақтида ҳайдаб, вақтида пахта экишган.\nДилором Зайниеванинг иддао қилишича, унинг ерини тортиб олишдан туман раҳбарлари манфаатдор бўлган ва бу ер бугунги кунда ҳокимиятга яқин шахсларга таморқа сифатида бўлиб берилган.\n- Бўлим бошлиғи бир неча йилдан бери “Бир гектар ерни боғ қилишимга беринг”, деб сўраб юрарди. Кейин оғайниларига таморқа беришим учун сўради, пуллашим учун. Мен “Давлатнинг еридан томорқа сотмайман, бу жиноят”, деб жавоб берганман. Шундан кейин тухмат қилиб еримни олиб қўйишди. Мана тўрт йилдан бери бўлим бошлиғи билан Кадастр раҳбари бу ерни беш-олти кишига таморқага сотиб, уй солиб сотиб келишаяпти, -деди Дилором Зайниева.\nМузработ туман ҳокимининг биринчи ўринбосари Қиличбек Каримов фермернинг бу иддаосини жавобсиз қолдирди. Дилором Зайниева ери қайтариб берилишини илтимос қилиб, Термиз шаҳар хўжалик судига мурожаат қилганини, хўжалик суди туман ҳокими қарорини уч марта бекор қилганини айтди. Бироқ туман ҳокимияти суднинг бу қарорига норозилик билдирганидан сўнг, бошқа судлар, жумладан, Олий Суд ҳам ҳокимият фойдасига қарор чиқарган.\nҚиличбек Каримов суд ҳукмларидан кейин фермерга бошқа ер таклиф қилинганини, аммо у бошқа ерни олишдан бош тортганини қўшимча қилди:\n-Мана, орадан уч-тўрт йил ўтди. У фақат ўша ерни оламан, деб юрибди. Биз унга бошқа ерни таклиф қилаяпмиз, аммо у кўнмаяпти.\nҲоким ўринбосарининг бу гапига фермернинг жавоби:\n- Мен ўша жойда уйимни сотиб 21 гектар шўр жойни янги ер қилиб очдим. Еримга қўшиб олиб, сув чиқардим. 15-16 йил сув чиқмаган ерни аёл бошим билан сув чиқадиган ерга айлантирдим. Бунинг ҳаммасини ўз маблағимга қилдим. Ўшаларни билиб туриб, кўриб туриб, ҳоким ҳам, прокурор ҳам, Кадастр бўлими бошлиғи ҳам менга тухмат қилаяпти.\nМузработ туман ҳокимининг биринчи ўринбосари Қиличбек Каримовнинг айтишича, Дилором Зайниева 2015 йилда фермерлар тендерида иштирок этиб, ғолиб бўлган. Тендер ғолиби сифатида унга ер берилиши лозим эди. Аммо...\n-Халқ депутатлари туман кенгашида депутатлар фермерлар номзодларини тасдиқлаши керак эди. Вилоят депутатлари, вилоят ҳокими, вилоят прокурори келиб ўтказган халқ депутатлари туман кенгаши сессиясида туман прокурори унга нисбатан ишончсизлик билдирди. Туман прокурори кафолатини олмагани учун унинг номзоди депутатлар томонидан қўлланмади. Лекин у ҳақиқатан ҳам тендерда ғолиб бўлган эди, - деди Қиличбек Каримов.\nОйлик олмаган аэропорт ходими ўзини отди, сўконғич ҳокима жазоланди, ўқитувчилар ойлиги ошади\nСанкт-Петербургдаги ўзбек муҳожирлари COVIDга қарши қандай курашмоқда?


Сайёҳлар учун фойдали мобил илова\nЎзбекистон халқаро ислом академияси талабаси Некруз Патуллаев “Зиёрат туризми” бўйича ўзбек, рус ва инглиз тилли фойдаланувчиларга мўлжаллаб, андроид платформасида ишловчи геолакацион тизим ишлаб чиқди, дея хабар қилади академия матбуот хизмати. “Ислом иқтисодиёти ва халқаро муносабатлар” факультетининг “Замонавий ахборот коммуникация технологиялари” кафедрасининг 4 курс талабаси томонидан тайёрланган мазкур иловадан фойдаланувчилар Бухоро вилоятининг диний, тарихий, маъданий зиёратгоҳлари суратларини томоша қилиши, Бухорода жойлашган қадамжолар ҳақида батафсил маълумот олиши, зиёратгоҳларнинг онлайн харитасидан фойдаланишлари мумкин.\nБунинг учун фойдаланувчи Ўзбекистон халқаро ислом академиясининг www.iiau.uz интернет сайтидан мобил иловани юклаб олиши ва андроид платформасида ишловчи алоқа қурилмасига ўрнатиши лозим.\nИлова Ўзбекистон Республикаси Президентининг 2018 йил 3 февралдаги “Ўзбекистон Республикаси туризм салоҳиятини ривожлантириш учун қулай шарт-шароитлар яратиш бўйича қўшимча ташкилий чора-тадбирлар тўғрисида”ги ПФ-5326-сон Фармони ижросини таъминлаш мақсадида ишлаб чиқилган.\nДастурни тузувчилар Ўзбекистоннинг ЮНЕСКО томонидан Бутунжаҳон маданий мерос объекти сифатида тан олинган обидалари ва жойлари ҳақида хорижий сайёҳларга маълумот бериш, Ўзбекистон маданияти, санъати ва адабиёти, ўзбек халқининг тарихий-маданий меросини акс эттирувчи ноёб экспонатлар жамланган музейларни реклама қилиш йўлида интернет тармоғи имкониятларидан фойдаланган ҳолда иш олиб боришни ният қилган.\n...Яман ҳожилари орасида бўлган, ҳамроҳларининг туяларини қўриқлаётган зиёратчи олдига ҳазрат Умар ва ҳазрат Али (розияллоҳу анҳум) келишди. Ундан исмини сўрашди. “Абдуллоҳман”, жавоб берди у. Ҳазрат Умар айтди: “Ҳаммамиз Абдуллоҳмиз (Аллоҳнинг қулимиз), онангиз қўйган исмни айтинг”. “Увайсман”. Икки улуғ саҳобий у билан бир оз суҳбатлашгач, унга аталган ҳадя – Расулуллоҳ (соллаллоҳу алайҳи ва саллам)нинг муборак ҳирқаларини тутқазишди. Сўнгра дуо сўрашди. Зеро, бу Пайғамбар (алайҳиссалом)нинг тавсиялари эди: “Сизга Ямандан Увайс деган бир одам келади. Яманда онасидан бошқа ҳеч кими йўқ. Унинг танасида оқлик бўлади. Дуо қилгач, Аллоҳ ундан оқликни кетказади. Фақат бир динор ёки бир дирҳамчалик жойи қолади. Сизлардан ким унга йўлиқса, сизлар учун истиғфор айтишини сўрасин” (Имом Муслим ривояти).\nРасулуллоҳ (соллаллоҳу алайҳи ва саллам) Мадина кўчаларида бир дўст ҳидини туйдилар. У зотни (алайҳиссалом) соғиниб келган, аммо кўролмай қайтган ҳазрат Увайс ҳидини... Яман тарафга қараб: “Шу томондан менга Аллоҳ ошиғининг иси келади”, дедилар.\nСирларга тўла Увайс ўзидаги асрорни ҳам, ҳидидан Расулуллоҳ (соллаллоҳу алайҳи ва саллам)нинг маст бўлганларини ҳам билмайди. Жаннатий экани хабари берилган икки буюк саҳоба ҳақларига истиғфор айтишини сўрашди. Хушхабарни етказишди: “Пайғамбар (алайҳиссалом) сиздан дуо сўрашни тавсия қилганлар”.\nУвайс ҳайратда! Шу билан бирга, устига оғир юк ортилгандай гўё. Энди уни ким кўрса, дуо истайди. Ҳамма ҳам ҳазрат Али ва ҳазрат Умар (розияллоҳу анҳу)дек охирати учун дуо сўраса экан. Одамлар Аллоҳдан дунёлик истайдилар:\n– Дуо қил, ҳосилимиз мўл бўлсин!\n– Дуо қил, яхши жойлардан келин, куёвлар насиб қилсин!\n– Дуо қил, чорвамиз сути кўпайсин!\nБундай сўровлардан қийналган Увайс бир кеча Қаранни тарк этди, Куфага йўл олди. Зеро, дуонинг қабул бўлиши катта юк. Танбалнинг, очкўзнинг, ҳасадгўйнинг сўровларига омин дейиш оғир мусибат...\nКамбағал Увайс чўпонлик қилиб, кўзлари ожиз онасини боққан. Волидасини рози қилсам дейди. Қўлидан келганча парваришлайди. У сергап эмас, ҳол-аҳвол сўрайди, холос. Лекин онасини жон қулоғи билан эшитади. Сукут сақлашни, тинглашни билган, фақат яхши гап айтадиган Увайсга бирин-кетин ҳикмат эшиклари очилади...\nБолалар билан гаплашади, лекин қишлоқдошлари билан кўп суҳбатдош бўлавермайди. Ишини чиройли бажаради. У боққан ҳайвонлар соғлом, сути мўл. Увайс жониворларга марҳаматли, уларни тушунади. Инсонларни ҳам яхши англайди, бироқ одамлар анча мураккаб, тўғрироғи, кўпи ношукр. Истаклари амалга ошиб, ҳамма ишлари жойида кетса, хўп-хўп. Аммо салгина машаққатга дуч келишса, дарҳол нолишади, шикоят қилишади. Бундай ҳолатлар Увайсни оғринтиради. Шу сабабли унга тоғлардаги гиёҳлар, гул-чечаклар, ҳайвонлару қушлар ёнида бўлиш маъқул...\nБир бурда нон учун Раббига беҳисоб шукр айтади. Қаноати – бойлиги. Эртага нима ейман деб ташвишланмайди. Рабби уни оч қўймайди, буни билади, бунга ишонади...\nУвайс кўрмай туриб, Расулуллоҳ (соллаллоҳу алайҳи ва саллам)нинг пайғамбарликларига имон келтирди. Аллоҳ таоло бу покиза қалб ва имон эгасини Пайғамбар (алайҳиссалом)га севимли қилди. Унинг ҳам дилида Набий (алайҳиссалом)нинг ишқлари, соғинчлари. Бу қандай имтиҳонки, кундан-кун муҳаббати ортади, аммо Мадинага йўллар берк. Зоҳиран онаси тўсиқдек кўринса-да, аслида тақиқ Улуғ даргоҳдан. Ҳижрон чидаб бўлмас ҳолга келганда Увайсга йиғи ёрдамга келади – тошларни эритар даражада тафтли кўзёшлар. Ниҳоят, бир кун маҳбубдан салом келди. Ҳирқа келди тасалли каби – Расулуллоҳ (соллаллоҳу алайҳи ва саллам)нинг ҳирқалари...\nУвайс бу юксак даражага дунё муҳаббатини тарк этиш билан эришди. Қаноатсиз, ношукр, келажак ғами билан тўла кўнгилга Пайғамбар (алайҳиссалом) севгиси қандай сиғсин?\nБизни, маънавиятимизни маҳв этаётган ҳам дунё андишаси, мол-мулк севгиси. Уйимизда энг кам икки кунлик озуқамиз, етарли кийимимиз, зарур жиҳозларимиз бўлатуриб, “фалон нарсам бору, пистон нарсам йўқ”, дея қайғудамиз. Шундай бўлгач, кўнглимизда маънавият нашъаси қаердан бўлсин? Аллоҳ ишқи, Набий (алайҳиссалом) севгиси юрагимизга қандай жойлашсин? Қийинчиликларни тоғдай катта кўрсак, бахтимизни ҳис этолмасак, фойдасиз амаллар билан овора бўлсак, томирларимизда келажак қўрқуви оқиб турса, қалбимизда Расулуллоҳ (соллаллоҳу алайҳи ва саллам) муҳаббатларига ўрин қолармиди?..\nХуллас, ҳазрат Увайсдек самимиятли бўлолсак, бизга ҳам “ҳирқа” топилади...\nЎзбекистон Республикаси Президенти Шавкат Мирзиёевнинг жорий йил 15-16 ноябрь кунлари Қорақалпоғистон Республикасига амалга оширилган ташрифи юзасидан берилган топшириқларнинг ижросини амалга ошириш мақсадида махсус гуруҳ тузилган эди.\nҚорақалпоғистон Республикаси Хўжайли туманида ЎМИ кадрлар бўлими ходими Мухаммадназар Қаюмов, Диний қўмита масжидлар бўлими ходими Султонов Зулҳайдар ва Қорақалпоғистон мусулмонлари қозиёти вакили И.Аллановлар Махсус гуруҳ таркибида аҳоли билан билан мулоқот олиб бормоқда.\nХўжайли туманидаги ижтимоий ва диний муҳитни ўрганиш ҳамда таҳлил қилишда аҳолининг барча қатлам иштирокида Хўжайли тумани 29-сонли мактабнинг мажлислар залида йиғилиш ўтказилди. Ушбу йиғилишдан фотолавҳаларни қуйида кўришингиз мумкин.\n2018 йилнинг 17 ноябрь куни Андижон “Саййид Муҳйиддин махдум” ўрта махсус ислом билим юртида таҳсил олаётган талабалар ҳамда билим юртимизда педагогик амалиёт ўтказаётган Тошкент ислом институтининг амалиётчи талабалари ўртасида учрашув ташкил қилинди. Учрашув билим юртининг маънавий-маърифий тадбирлар ўтказиш зали мудир ўринбосари А.Мелибоев ва “Инглиз тили” фани ўқитувчиси Б.Бозорбоевлар бошчилигида ўтказилди.\nУчрашув аввалида билим юрти маънавий-маърифий ишлар бўйича мудир ўринбосари А.Мелибоев сўз олиб Тошкент ислом институти талабалари Турғунобев Нуриддинжон, Абдураҳмонов Муҳаммадюсуф, Халилов Шавкатжон, Нажмиддинов Бахтиёржон, Расулов Боборавшан, мухамматдинов Ағзаматдин ҳамда Нуриддинов Юлдашбойларни таништириб ўтар экан, улар ҳақидаги маълумотларни қисқача тариф асосида йиғилганларга етказди. А.Мелибоев ўз сўзида давом этиб ушбу олийгоҳ талабалари 2018 йилнинг 27 декабрига қадар билим юртимизда амалиёт ўтказишлари ҳақида гапириб, Тошкент институти талабаларини ўрта махсус ислом билим юртларида амалиёт ўтказишдан мақсадлари ва уларга қўйиладиган талабалар ҳақида қисқача тушунтириб бериб ўтар экан, билим юрти талабаларига ушбу амалиётчилардан унумли фойдаланиб қолишликлари ҳақида тавсия берди. Шундан сўнг икки билим юртлари талабалари ўртасида очиқ мулоқот тарзидаги суҳбат давом этди.\nСуҳбат давомида амалиётчи талабалар томонидан Тошкент ислом институти, ушбу жойда яратилган шароитлар, дарслик сифатида ўқитиладиган адабиётлар, институт талабаларига қўйиладиган талаблар ҳақида тушунчалар бериб ўтилди. Суҳбат давомида билим юртимиз талабалари ўзларини қизиқтирган саволлларга батафсил жавоб олдилар.\nБилим юрти маънавий-маърифий ишлар бўйича мудир ўринбосари\n“Кўкалдош” ўрта махсус ислом билим юртида 2018 йил 15 ноябр куни “16 ноябр - Халқаро диний бағрикенглик ва миллатлараро тотувлик куни”га бағишлаб ўтказилган “Диний бағрикенглик -муқаддас туйғу” мавзусидаги тадбир ўтказилди.\n“Кўкалдош” ўрта махсус ислом билим юртида 2018 йил 15 ноябр куни “ 16 ноябр - Халқаро диний бағрикенглик ва миллатлараро тотувлик куни”га бағишлаб ўтказилган “Диний бағрикенглик - муқаддас туйғу” мавзусида тадбир бўлиб ўтди. Тадбирга таклиф қилинган меҳмонлардан Ўзбекистон республикаси Вазирлар маҳкамаси ҳузуридаги Диний ишлар бўйича қўмита таълим ва кадрлар тайёрлаш бўлими бошлиғи Бобомурод Рустамов, Ўзбекистон Мусулмонлар идораси таълим ва кадрлар тайёрлаш бўлими бошлиғи Салоҳиддин Шерхоновлар ташриф буюрдилар.\nТадбирда “Кўкалдош” ўрта махсус ислом билим юрти мудири З.Мирсадиков, билим юрти мударрислари ва барча талабалар қатнашдилар. Тадбирни З.Мирсадиков очиб берди ва ташриф буюрган меҳмонларга сўзни берди.\nБ.Рустамов ва С.Шерхоновлар сўзга чиқишди.Улар мударрислар ва талабаларни байрам билан қутлаб диний бағрикенглик ва миллатлараро тотувликни ривожлантириш йўлида Ватанимизда олиб борилаётган ишлар ва бу борадаги ютуқларимиз тўғрисида тадбир қатнашчиларига сўзлаб бердилар. Шундан сўнг тадбирга маъруза тайёрлаб келган билим юрти талабаларига навбатма навбат сўз берилди ва улар ўз маърузаларини ўқиб бердилар.\nТадбир ниҳоясида “Кўкалдош” ўрта махсус ислом билим юрти мудири З.Мирсадиков ташриф буюрган меҳмонларга ва маъруза тайёрлаб келган талабаларга миннатдорчилик билдирди ва бундай тадбирларнинг кўпроқ ташкил қилиниши ҳозирги кундаги долзарб масала эканлигини таъкидлаб ўтди. Ушбу тадбир қатнашувчиларида улкан таассуротлар қолдирди.


Жиззахдаги мудҳиш ЙТҲда 2 аёл қурбон...\n01.09.2018 15:02 0 2640\nЖиззах шаҳрида кеча, 31 август куни Фориш туманида яшовчи Б.У. бошқарувидаги «ВАЗ-2106» русумли автомашинасини Ислом Каримов - Буюк Турон кўчалари чорраҳасида ҳайдаб кетаётиб, асосий йўлдан ҳаракатланиб келаётган А.Н. бошқарувидаги «Зил-131» русумли юк автомашинаси билан тўқнашув содир этган.\nНатижада «ВАЗ-2106» машинаси йўловчилари Б.У.нинг турмуш ўртоғи М.Т. ҳамда М.Қ. исмли аёллар жароҳат олиб, шифохонага ётқизилган. Аммо кўрсатилган тиббий муолажаларга қарамай, улар вафот этган.


ДХХ қарийб 4 миллион АҚШ доллари...\n21.01.2021 09:50 0 20874\nЎзА хабарига кўра, шунда унинг муаммосидан хабар топган Тошкент вилоятида фаолият юритувчи чорвачиликка ихтисослашган «Asiyan Milk Best» масъулияти чекланган жамият раҳбари «Т.Қ.» ушбу жамиятга тегишли Қуйичирчиқ туманидаги 360 гектар суғориладиган ерни ва ҳозирда норасмий фойдаланиб келаётган туман захирасидаги 100 гектар ерни унинг номига ўтказиб беришини айтиб, эвазига 3 млн. 700 минг АҚШ доллари сўрайди. Шунингдек, бу ишларни расмийлаштириб бериш учун Қуйичирчиқ тумани ҳокимлигидаги мансабдор шахсга беришини айтиб, яна 20 минг АҚШ доллари талаб қилади.\nДХХ ва Бош прокуратура ҳузуридаги Департамент ходимлари томонидан ўтказилган тезкор тадбир давомида «Т.Қ.» тадбиркордан жами 3 млн. 720 минг АҚШ долларини олган вақтида ашёвий далиллар билан ушланган.\nҲуқуқ 23/02, 19:52\nСирдарёда адвокат «тузоққа тушди»\nҲуқуқ 18/02, 10:47\nВазирликнинг масъул лавозимли ходими қўлга олинди


Ўзбекистон Жаҳон банки билан беш йиллик ҳамкорлик дастурини қабул қилишга тайёрланмоқда — Review.uz\nҲамкорлик кун тартибига камбағалликни камайтиришни қўллаб-қувватлаш, жадал индустриаллаштириш ва коррупцияга қарши курашиш каби соҳалар киради.\nПрезидент Шавкат Мирзиёев ва Жаҳон банки делегацияси янги беш йиллик Шериклик дастурини тайёрлашга келишиб олди.\nЎзбекистон Республикаси Президенти Шавкат Мирзиёев мамлакатимизда амалий ташриф билан бўлиб турган Жаҳон банки президентининг ўринбосари Анна Бьерде бошчилигидаги делегацияни қабул қилди. Бу ҳақда Президент матбуот хизмати хабар қилди.\nЎзбекистон ва Жаҳон банки ўртасидаги аввалги ҳамкорлик стратегияси 2016 йилдан 2020 йилгача амал қилади.\nАввалроқ ЭО Жаҳон банкининг Ўзбекистон билан янги беш йиллик ҳамкорлик дастурини тайёрлаш доирасида онлайн-консультациялар бошланиши ҳақида хабар берган эди.\nУчрашувда банкнинг ҳар томонлама кўмаги билан мамлакатимизда бозор ислоҳотлари ва ижтимоий янгиланишлар дастурини амалга ошириш давом этаётгани таъкидланди.\nЖаҳон банки гуруҳининг тузилмалари иштирокидаги лойиҳаларни илгари суриш бўйича аниқ чора-тадбирлар мажмуи белгиланган «йўл харитаси» амалга оширилмоқда, «Мамлакат платформаси» тизими жорий этилган.\nЛойиҳаларнинг умумий портфели 7 миллиард долларга етмоқда.\nАмалдаги дастур таълим, соғлиқни сақлаш, энергетика, сув таъминоти, қишлоқ хўжалиги, транспорт каби устувор соҳалар ва бошқа кўплаб йўналишларни қамраб олган умумий қиймати 4,1 миллиард долларлик 23 та лойиҳани ўз ичига олган.\nЖаҳон банки пандемия оқибатларини енгиб ўтиш мақсадида биринчилардан бўлиб ёрдам кўрсатди. Биргина ўтган йилда 1,6 миллиард долларлик янги лойиҳалар маъқулланди.\nБундан ташқари, Банк экспертлари маслаҳат-техник кўмак кўрсатмоқда, давлат корхоналарини трансформация қилиш, транспорт ва қишлоқ хўжалиги соҳаларини модернизация қилиш, электр энергетикасининг барча бўғинларини ислоҳ қилишда иштирок этмоқда. Муқобил энергия манбаларини жорий қилиш борасида сезиларли муваффақиятларга эришилди.\nДелегация ташрифи давомида сув таъминоти тизимини яхшилаш ва инновациялар соҳасидаги миллий сиёсатни қўллаб-қувватлаш бўйича қиймати қарийб 300 миллион долларлик лойиҳаларни амалга ошириш тўғрисида битимлар имзоланди.\nУчрашувда Ўзбекистоннинг Жаҳон банки билан янги беш йиллик Шериклик дастурини пухта тайёрлаш ва қабул қилишга келишиб олинди.\nЖаҳон банки президенти ўринбосари Анна Бьерде Банк мамлакатимиздаги иқтисодий ва ижтимоий ислоҳотларни юксак баҳолаши ва уларни амалга оширишда зарур кўмак кўрсатишда давом этишини таъкидлади.\n«Ўзбекистон тарихан қисқа даврда жуда катта ишларни амалга оширди.\nИслоҳотлар мамлакатнинг ҳам ички, ҳам ташқи қиёфасини фундаментал равишда ўзгартириб юборди. Шу туфайли мамлакатингиз хорижий инвесторлар учун жозибадор», деди етакчи халқаро молиявий институт раҳбари.\nЎзбекистон Президенти томонидан Жаҳон банки билан кўп қиррали ҳамкорликни янада кенгайтириш бўйича таклиф этилган янги кун тартиби тўлиқ қўллаб-қувватланди.\nХусусан, кун тартибидан қуйидаги шериклик йўналишлари ўрин олган:\n- энг аввало қишлоқ жойларда тадбиркорликни ривожлантириш, хотин-қизлар ва ёшларнинг ишбилармонлик ташаббусларини илгари суриш орқали мамлакатда камбағалликни қисқартиришга қаратилган ислоҳотларни қўллаб-қувватлаш;\n- сезиларли натижаларга эришиш ва кўрсатилаётган хизматлар сифатини тубдан ошириш мақсадида олий таълим ва соғлиқни сақлаш соҳасидаги янгиланишлар самарадорлигини ошириш;\n- республика ҳудудларини жадал индустриаллаштириш дастурини амалга ошириш ва ўрта шаҳарларни ривожлантириш лойиҳасини давом эттириш;\n- тараққиётнинг инновацион моделига ўтиш, «яшил иқтисодиёт»ни жорий қилиш;\n- ер муносабатлари соҳасидаги ислоҳотларни давом эттириш;\n- коррупцияга қарши курашиш ва давлатнинг ривожланиш институтлари салоҳиятини ошириш;\n- йирик минтақавий инфратузилма лойиҳаларини биргаликда илгари суриш.


15:13 / 12.08.2017\nАҚШ президенти Дональд Трамп технологик ютуқ ва интеллектуал мулк ҳуқуқларини поймол этаётганликда айбланаётган Хитойга нисбатан тергов жараёнларини бошлашини билдирди, деб хабар берди Politico нашри.\nНашрнинг президент маъмуриятидаги манбаси берган маълумотига кўра, Дональд Трамп буни душанба куниёқ амалга оширмоқчи. Бу жараёнда 1974 йил қабул қилинган "Савдо тўғрисида"ги қонуннинг 301-моддасини амалда ишлатиш режалаштирилган. Икки томон ўртасида олиб бориладиган савдо музокараларида АҚШ вакилларидан Роберт Лайтхайзер иштирок этиши кутилмоқда. Айни қонун бандлари АҚШга бир томонлама импорт ёки экспорт кўламини чеклаб қўйиш ҳуқуқини тақдим этади.\nPolitico'нинг ёзишича, АҚШ расмийлари Хитой товарларига нисбатан иқтисодий санкцияларни тезкорлик билан қабул қилиши эҳтимолдан узоқ. Шунга қарамай, Трамп маъмурияти секин-аста бу босқични ҳам босиб ўтади.\nМаълумот учун, Хитой дунёдаги энг катта темир ресурсларини экспорт қилувчи давлатлар рўйхатини бошқариб келади. АҚШ тадбиркорлари бу турдаги маҳсулотларни Хитой бозоридан ташқарида харид қилиб олиши катта фойда келтирмаслиги турган гап.\nХитой Трамп ҳуқуқбузарлик


Асар худди автопортретдек ёзилган. Буни роман деб атаса ҳам бўладими, билмайман. Фақат хотирамга суянган ҳолда ёздим. Роман ёки очерк каби асарлар ёзаётганимда хотирамга мурожаат этмаган ҳолатлар деярли бўлмаган. Бироқ ҳар сафарги мурожаатда хотирам романга хос жило бериш жараёнидан ўтар эди. Бу сафар худди мавжуд материаллар билан уй қургандек хотирамдаги воқеаларни имкон қадар безамасдан ва тўғриламасдан ёзишга интилдим. Бироқ роман деб номланувчи уйнинг ҳажми ва мувозанати учун хотира уюмидан керагини танлаш муқаррар бўлиб, унутилган хотиралар оралиғини табиий равишда боғлаш учун эса тасаввур кучига суянишга тўғри келди.\nЯна бир катта муаммо хотиранинг ноаниқлигида эди. Ёш улғайган сари ўтган дамларни, оилам, дўстларим билан бирга ўтказган, ўтмишни эслаган ҳолатлар кўп бўлди, шунда хотираларимиз ўзаро фарқ қилишидан ҳайрон қолганча Хотира дегани ҳам охир-оқибат ҳар бир кишининг тасаввури эканлигини англаб етдим. Олдингиларидан бироз бошқача услубда ёзилган бу асарга атайлаб қандайдир ўзгартириш киритиш мақсад қилинмаган. Аксинча, бир-иккита автопортрет чизиб машқ қилган рассомдек ёндашдим. Шу вақтгача яратган сон-саноқсиз персонажларнинг ҳеч бирида ўзим тимсол бўлмагандим. Бу сафар шу ишга мағрур қўл урмоқчи бўлганимда ўзимни идеаллаштириш иштиёқини бартараф қилиш қийин бўлди.\nАсарнинг кам-кўстини кўриш мақсади билан яна ўқиётганимда амин бўлдимки, оила аъзоларим ёки атрофимдаги шахсларни батафсил ва кескин тасвирлаганим ҳамда ўзимни қиёслаганда ноаниқ ёки қисқартирилган ҳолда таърифлаган ўринларим кўп эди. Айнан шу нарса ўзимга нисбатан тўғри бўлиш қийин эканининг нишонаси, деб ўйладим.\nАсарлар борган сари соддалашиб, худди бир марта фойдаланиладиган майда маҳсулотдек муомала қилинадиган давр бўлса-да, асар ёзиш умуман осонлашмас экан. Кимдир – алам қилса ёзма, дейиши мумкин, бироқ шунда ҳам аламли. "Вунгжин” нашриётидан тарбиявий роман ёзиш таклифини олган вақтимда, уни персонаж ёки сюжетни янгидан яратиш заруриятисиз таржимаи ҳолга ўхшатиб ёзса бўлади, деган мойиллик билан қабул қилдим. Қисқача қилиб айтадиган бўлсам, осонликча ёзиб кўрай, деган хаёл бўлди. Бироқ ўзингга тўғри боқиш қанчалар жасорат талаб қилишини билмагандим. Камолотга эришиш жараёнида менга ўз таъсирини ўтказган қариндош-уруғларимнинг аянчли қисматини эслаш ҳам жуда азобли эди.\nМадорим қолмаган даражада машаққат билан ёзганимга кўп ачинсам-да, 1940-1950 йиллардаги ижтимоий ҳолат, урф-одат, инсон қалби кабилар аллақачон ҳужжат сифатида бир стандартга келтирилганидан фарқли ўлароқ, батафсил ва ҳаққоний далил келтиришда бор кучимни ишга солганимни қўшимча қилишни истайман. Билмадим, эҳтимол, бу калондимоғлик қилаётгандек ёқимсиз туюлар, бироқ мен ҳозир толиққанман ва менга таскин керак: атроф-муҳитнинг ифлосланишини кучайтирувчи бир марта фойдаланиладиган маҳсулотни яратиш учун қанчалар тер тўкмадинг, деган таскин.\nУзоқ кутган “Вунгжин” нашриётига ўз миннатдорчилигимни билдираман. “Вунгжин” нашриёти шарофати билан биринчи асаримдан сўнг илк бор газетада қисмларга бўлиб, нашр қилишга таянмаган ҳолда бу узун асарни ёза олдим ва бундан жуда мамнунман.\n1992 йил сентябрь, Пак Ван Со.\nShuncha shingani kim yegan\nМаҳсулот коди: Shuncha shingani kim yegan\nМуаллиф: Пак Ван Со\nШунча шингани ким еган, Shuncha shingani kim yegan, Pak Van So, Пак Ван Со\nҲерберт Уэллснинг илмий-фантастика йўналишидаги “Дунёлар жанги” асари ўзбек тилида! Таржимон: Н..


Италияда уч футболчи коронавирусни юқтириб олди. 40дан ортиқ ўйин қолдирилди - Darakchi\nИталияда уч футболчи коронавирусни юқтириб олди. 40дан ортиқ ўйин қолдирилди\nСПОРТ 01.03.2020, 17:52\nТеглар: футбол, коронавирйс, Италия\nИталия маҳаллий футбол чемпионати учинчи дивизионида иштирок этадиган “Пьянезе” жамоасининг уч нафар аъзоси ва бир нафар ходимга коронавирус ташхиси қўйилди. Бу ҳақда клуб матбуот хизмати хабар берди. Бу дунё спортида жамоа ўз таркибида касалликка чалинганлар борлигини расман эълон қилиши билан боғлиқ биринчи ҳолат.\n“Айни пайтда ўтган дам олиш кунлари сафарда бўлган барча ўйинчилар, техник ходимлар ва менежерлар ўз уйларида 15 кунлик ишончли карантинда сақланмоқда”, — дейилади расмий хабарда.\nУшбу клуб С сериянинг “А” гуруҳида айни пайтда 24 очко билан 19-ўринда кетмоқда.\nПрофессионал футболчилар орасида коронавирусга чалиниш билан боғлиқ илк ҳолат ҳам “Пьянезе” номи билан боғлиқ. Унинг вакили 27 февралда мазкур касалликни юқтириб олгани маълум бўлганди. Унинг исми-шариф ошкор этилмаяпти.\nLa Nazione манбаси хабарига кўра, 22 ёшли спортчи ҳатто ўтган ҳафта, 23 февраль кунидаёқ тоби йўқлигидан шикоят қилган ва шу туфайли жамоаси ўйинини ўтказиб юборган экан.\nУ ўшанда ўзини лоҳас ҳис қилиб, ҳарорати кўтарилган эди. Коронавирус бўйича ўтказилган тест эса ижобий натижа бергани учун у зудлик билан шифохонага ётқизилиб, изоляция қилинди. Қайд этилишича, айни пайтда бу атлетнинг аҳволи қониқарли даражада.\nОрадан бироз ўтиб италиялик мураббий Жузеппе Саннино жамиятдан ажратилгани маълум қилинди. У Будапештнинг “Гонведом” клуби билан ишлар эди. Гарчи кейинчалик унда коронавирус белгилари аниқланмаган бўлса-да, мутахассис карантинда қолдирилган.\nШундан сўнг у ёрдамчиси Алессандро Ресенти билан Италияга қайтиб кетган. Аэропортдаги текширувларда ҳам Жузеппеда бундай касаллик аломатлари йўқлиги маълум бўлган.\nАлбатта, шу каби ҳолатлар итальян футболига таъсир этмасдан қолмади. Қуйи дивизионларда 40дан ортиқ матчлар бекор қилинди, А сериядаги “Интер” – “Сампдория”, “Аталанта” – “Сассуоло”, “Верона” – “Кальяри” и “Торино” – “Парма” беллашувлари бошқа кунга кўчирилди, ўйинлар, жумладан, олтин медаль учун кураш тақдирида катта роль ўйнайдиган “Ювентус”-“Интер” баҳси ҳам бўш трибуналарда ўтказилади.


Бандаларига Ўзининг каломи Қуръони Каримни нозил қилиб, у орқали инсониятга илм берган Аллоҳ таолога ҳамду санолар бўлсин! Қуръони Каримни Алло азза ва жалладан қабул қилиб, бекаму-кўст ўз умматларига етказган, баён қилиб берган Пайғамбаримиз Муҳаммад Мустафо соллаллоҳу алайҳи васалламга дуруду саловатлар бўлсин!Аллоҳ таолонинг каломи Қуръони Карим, ҳеч шубҳасиз, борлиқдаги энг ишончли китобдир. Ундаги хабарлар ва маълумотлар барчаси тўла ҳақиқат эканида ҳам шак-шубҳа йўқ. Бу ҳақиқатни инсоний билимлар ҳам кундан кунга тасдиқлаб бораётгани барчага аён. Имом Термизий Алий розияллоҳу анҳудан ривоят қилинади:«Мен Расулуллоҳ соллаллоҳу алайҳи васалламнинг «Огоҳ бўлингизким, албатта, фитна бўлур!» деяётганларини эшитдим.Шунда: «Ундан чиқиш йўли нима, эй Аллоҳнинг Расули?» дедим.«Аллоҳнинг Китоби. Унда сиздан олдин бўлган нарсаларнинг маълумотлари ва сиздан кейинги нарсаларнинг хабари ва сизнинг орангиздаги нарсаларнинг ҳукми бор. У ажрим қилувчидир, ҳазил эмасдир...», дедилар».Дарҳақиқат, Қуръони Каримда шаръий аҳкомлар, панд-насиҳатлар билан бир қаторда, уларга хизмат қилувчи тарихий маълумотлар ҳам акс этган. Унда инсоният отаси Одам алайҳиссаломдан тортиб Муҳаммад Мустафо соллаллоҳу алайҳи васалламгача бўлган кўплаб Пайғамбарлар, турли қавмлар, халқлар ва улар яшаган жойлар зикр қилинган. Уламоларимиз улар ҳақида ўз тафсирларида талайгина маълумотларни ҳам қўшимча қилганлар ва уларга қайсидир даржада аниқлик киритишга ҳаракат қилганлар. Айрим тадқиқотчи омилар томонидан бу мавзуга бағишлаб алоҳида китоблар ҳам битилган. Жумладан, ватандошимиз имом Замахшарийнинг «Ал-Жибал ва-ламакина вал-мийаҳ» («Тоғлар, жойлар ва сувлар») китоби, Яҳё Абдуллоҳ Муаллимийнинг «Ал-Аълам фил-Қуръан ал-карим» («Қуръони Каримдаги атоқли отлар») асари ана шундай манбалардан ҳисобланади.Жорий асрга келиб ушбу ҳаракат янги бир босқичга кўтарилди. Қуръони Каримда келтирилган шахс ва қавмлар истиқомат қилган минтақалар ва номи зикр қилинган жойларнинг харитасини тақдим этиш йўлга қўйилди. Биздаги маълумотларга кўра, бу борада илк қадам қўйган тадқиқотчи Суриялик тарихчи олим доктор Шавқий Абу Халил жаноблари бўлди. Унинг бу мавзудаги «Қуръон атласи» номли китоби бир неча тилларга таржима ҳам қилинди, кўпчилик ундай яхши манфаат олди.Бугунги кунда халқимиз қўлдан келганича ўзлигини таниб, динини ўрганиб, хусусан, Қуръони Каримнинг маъно таржималари билан танишиб борар экан, уларнинг эътиборларига Қуръони Каримда зикр қилинган жойлар, қавмлар ва атоқли шахсларга бағишланган харита тақдим қилиш вақти ҳам келгани аён бўлиб қолди. Чунки, Қуръонда баёни келган жой, қавм ва шахслар ҳақидаги маълумотлар афсонавий ҳикоялар эмас, балки ҳаётий, воқеий ҳақиқатдир. Мазкур шахс ва қавмларнинг яшаган замонлари ва маконлари ҳақидаги маълумотлар улар ҳақидаги тасаввурларимизни кенгайишига, қатъийлашишига, уларни ўрганишнинг осонлашишига хизмат қилиши муқаррар. Шу боис, Аллоҳ таолодан ёрдам ва тавфиқ сўраган ҳолда Қуръони Каримда зикр қилинган жойлар, айтилган қавм ва шахслар яшаган минтақаларнинг харитасини тузишга қарор қилдик. Ушбу тақдим этилаётган маълумотларни тайёрлашда доктор Шавқий Абу Халилнинг мазкур китобини асос қилиб олинди ва ўзимиз беришни лозим деб билган айрим маълумотларни қўшимча қилинди. Бунда асосий мақсад харита тақдим этиш бўлгани боис, Пайғамбарлар ва бошқалар ҳақида қиссалар келтириб ўтирилмади. Фақат мавзуга доир айрим оятларни тақдим этиш билан кифояланилди. Шу билан бирга, керак бўлганда мазуга доир оятлар жадвали ҳам бериб борилди. Денгизлар, катта шаҳарлар бугунги кундаги ҳолатига кўра кўрсатилди. Аммо тарихий жойлар эски номлари билан берилди. Айрим жой номларини аниқлашда тули манбаларга мурожаат қилинди.Ушбу ишимизда бирор яхшилик топсангиз, Аллоҳдан, камчилик бўлса, тузувчилардан деб билгайсиз.\tНасибийн жинлари (харита) Батафсил ... Иброҳим алайҳиссалом (харита) Фил воқеаси (харита) Батафсил ... Идрис алайҳиссалом (харита) Батафсил ... Одам алайҳиссалом (харита) Батафсил ... Уҳуд ғазоти (харита) Батафсил ... Янги мақолалар


Бурҳониддин Рабғузий (XIII-XIV аср) « Ўзбекистон Халқ Ҳаракати\n11 August 2020 - 18:04\nРабғузий (тахаллуси; асл исм-шарифи Носириддин Бурҳониддин ўғли) (13-аср охири — Хоразмнинг Работўғуз мавзеи — 14-аср бошлари) — шоир. Работўғузда қозилик қилган. Шарқ халқлари оғзаки ижодини, айниқса, ривоятларни, авлиё-анбиёлар тўғрисидаги қиссаларни чуқур ўрганган. Ўзи ҳам кўпгина ибратли ҳикоятлар, қиссалар ёзган. Туркий халқлар адабиёти тарихида биринчилардан бўлиб насрда ривоятлардан ҳикоят, ҳикоятлардан қисса яратишни бошлаб берган.\nБизгача «Қисаси Рабғузий» (1309—10) асаригина етиб келган. Асар мусулмон мўғул бекларидан Носириддин Тўқбуғанинг топшириғи билан ёзилган. Китоб туркий тилда, асосан, насрда, мадҳиялар, баъзи қиссаларнинг хулосалари, лирик кечинмалар ва хотима қисми эса назмда ёзилган. Қуръони каримдаги баъзи лавҳалар, исломга оид бошқа китоблардан ва Абу Исҳоқ Нишопурийнинг «Қисас ул-анбиё»сидан айрим фактлар асарга асос қилиб олинган.\nАсар анъанавий ҳамд ва наът билан бошланади, сўнг унинг ёзилиш сабаби, муаллиф ҳақида маълумот берувчи қисқа сўзбоши, кейин эса қиссалар келади. Жами 72 қиссадан иборат. Мавзу доирасига кўра, асар қиссалари жуда ранг-баранг. Оламдаги бутун мавжудот эгаси бўлган Аллоҳни улуғлаш, пайғамбарлар ҳаётига доир лавҳаларни эслаш, камтаринлик ва такаббурлик, отаона ва фарзанд муносабатлари, эрк ва адолат мавзулари шулар жумласидандир. Қиссалар ҳажми турлича: масалан, Юсуф ҳақидаги қисса салкам 100 саҳифани ташкил қилса, Лут ҳақидаги қисса бир неча саҳифадангина иборат. Қиссаларда реал ҳаёт воқеалари билан боғлиқ мавзулар ҳам учрайди. Қиссалар баёнида, персонажлар тасвирида халқ оғзаки ижодининг бевосита таъсири сезилади. Асарда маърифий-дидактик ҳикоятлар ҳам мавжуд (Луқмон ҳикояси ва б.), қиссалардаги ҳикоятларга дунёвий руҳ ҳам сингдирилган (Юсуф қиссаси ва б.).\nРабғузийнинг бу асари ўзбек адабиётида бадиий наср ёдгорлигининг етук намунаси ҳамда 13—14-асрлар эски ўзбек адабий тилини ўрганишда асосий манба сифатида аҳамият касб этади. Қиссанинг 15-асрга оид қўлёзмаси Лондондаги Британия музейида, 16-асрда кўчирилган нусхаси Санкт-Петербургда, 19-асрда кўчирилган қўлёзма, шунингдек, босма нусхалари Ўзбекистон Фанлар академияси Шарқшунослик институтида (инв. №1025, 7397, 1874) сақланади.\nҲабиб Абдуназар. Қисасул анбиё (насрий баён).\nОсмонлар Ва Ерлар Ҳақида Сўз\nҲабарда келтирибдиларки, Оллоҳ субҳанаҳу ва таоло ҳамма нарсадан илгари бир гавҳарни яратди. Бу гавҳарга ҳайбат назари билан қараган эди, у эриб кетди. Эриб сув бўлган гавҳардан ерни яратди. Сув устига тушгач, у кўпикланди. У кўпикдан тутун кўтарилди, у тутундан кўкни яратди. Ул сув Оллоҳ таолонинг ҳайбатидан қайнаб кўпикланди. Ул кўпикдан Каъбанинг ўрнича ерни яратди. Шундан кейин осмонларни яратишга киришда. (Оят) “Сўнг осмон томонга юзланди ва уларни етти қават осмон қилиб яратди”. Осмонларни яратиб бўлгандан кейин аввалда яратилган ерни машриқдан мағрибгача ёзиб текислади. (Оят) “Ва ерни ундан кейин тўшади”.\nБу ерлар ва осмонлар бир қават эди, қудрати билан осмонни ердан айирди, ҳар қайсилари етти қаватдан бўлди. (Оят) “Оллоҳ шундай зотки, у етти осмонни яратибдур ва ерлардан ҳам шунчани”. Бу етти ер устида сувлар яратилди. У ерларни ушлаб термоқ учун тоғларни улар устига қозиқ қилиб яратди.\nОллоҳ таоло бутун оламни олти кунда яратди. (Оят) “Бадаҳқиқ, Биз осмонларни, ерни ва уларнинг ўрталаридаги бор нарсаларни олти кунда яратдик”. Ҳабарда келтирилишича, якшанба куни осмонларни яратди, душанба куни ойни, қуёшни, юлдузларни яратиб, фалак ичида тургизди, сешанба куни қуш-қумирсқаларни, фаришталарни яратди, чоршанба куни сувларни яратди, шамолларни, булутларни чақирди, дарахтларни, ўт-ўланларни ундирди, ризқ-насибаларни улашди, пайшанба куни жаннат, дўзахни, раҳмат ва азоб фаришталарини, ҳурларни яратди, жума куни Одамни яратди, шанба куни ҳеч нарса яратмади. Бу ҳамма нарсаларни ва яна минглаб нарсаларни кўз очиб юмгунча яратгувчи қудрати бор эди. Шунинг учун олти кунда яратдики, бунда бандаларига таълим бор эди: “Мен қодир бўлсам-да шошилиб қилмасман”, деган. Расулуллоҳ деди: “Шошилиш шайтоннинг иши ва шошилмаслик Раҳмоннинг ишидур”.\nИлк қават осмон яшил зумраддандир, уни Рафиқ дерлар. Фаришталари довон суратида, улуғларнинг оти Исмоилдир. Иккинчи қават осмон кумушдандир, уни Руқъа дерлар. Фаришталари бургут суъратида, улуғларнинг оти Рақобилдир. Учинчи қават осмон ёқутдандир, уни Қайдам дерлар. Фаришталари сигир суратида, улуғлаорнинг оти Кўкбоилдир. Тўртинчи қават осмон оқ инжудандир, уни Мўун дерлар. Фаришталари от суратида, улуғларининг оти Нубёйилдир. Бешинчи қават осмон олтиндандир, уни Ратқо дерлар. Фаришталари ҳур суратида, улуғларининг оти Сифтбоилдир. Олтинчи қават осмон сариқ ёқутдандир, уни Арибо дерлар. Фаришталари одамий суратида, улуғларининг оти Нурбоилдур.\nИлк қават ерни Рамко дерлар. Ақим отлиғ шамол устида етмиш минг халқада турар. Ҳар бир халқани етмиш минг фаришталар тутиб турарлар. Иккинчи қават ерни Жулза дерлар. Унинг ичида дўзах чаёнлари бордир, ул чаёнлар туяларга тенг келар, найзалари қудуқ сифатлидир. Ҳар бир олти юз олтмиш бўйин, ҳар бўйнида олти юз олтмиш бош, ҳар бошида олти юз олтмиш заҳарли олма бордир. Улардан бири бу дунёга чўкиб қолса, олам аҳлининг брачаси ҳалок бўлғай. Учинчи қават ерни Арқа дерлар. Унинг ичида ҳар бири Коф тоғидан ҳам каттароқ бўлган урумлар бордир. Тўртинчи қават ерни Ҳарна дерлар. Унинг ичида дўзах илонлари бордир. Ҳар бир илоннинг минг тиши бор, ҳар бир тиши хурмо дарахтидек, ҳар бир тиши остида оғу билан тўла ўн саккиз олма бордир. Бешинчи қават ерни Малсо дерлар. Унинг ичи дўзах тошларига тўладир. Олтинчи қават ерни Сижжин дерлар. Унинг ичида дўзахийларнинг жонлари турадир. Етти қават ерни Ажибо дерлар. Иблис шунда турар. Ҳар йилда бир чиқар ва яна қайтиб кирар. Ҳар бир куннинг узунлиги беш юз йилга тенгдир.\nФаришталар, Жинлар Ва Одамларнинг Яратилиши Ҳақида Сўз\nОллоҳ таоло фаришталарни ўтнинг ёруғлигидан, париларни эса ўтнинг алангасидан яратди. Уларнинг асллари бўлса ҳамки, уч нарса билан фарқланадилар. Бури шуки, фаришталар нурдан, парилар алангадан бино бўлгандилар. Иккинчиси шуки, фаришталар малак деб, парилар эса жин деб аталди. Учинчиси шуки, фаришталарнинг макони осмонда, жинларники эса ерда бўлади.\nҲабарда келишича, Оллоҳ таоло жаҳаннам ичида иккита маҳлуқ яратди: бири эркак арслон суратида, оти Жаблит, иккинчиси эса урғочибўри суратида – оти Таблит. Жаблитнинг қуйруғи думи илонга ўхшаш, Таблитнинг қуйруғи чаёнга ўхшаш. Оллоҳнинг фармони билан икковининг қуйруқлари дўзах ичига тушди. Бунга қадар дўзах ичида на илон ва на чаён бор эди.\nЖаброил алайҳиссаломга фармон бўлдики, Таблитни никоҳ қилиб Жаблитга бергин, деб. Ҳамма муҳлуқотлар ичида энг биринчи никоҳ шу эди, унгача никоҳ бўлмаганди. Жаблит билан Жаблит қўшилгач, эгизак насллар: бир ўғил, бир қиз туғила бошлади. Жаблит туғилган қизларни бирга туғилган ўқилларга берар эди. Еттинчи фарзанд кўрганда ўғлига Хорис деб ном берди. У ғоят маккор бўлди. Жаблит у билан бирга туғилган қизни Хорисга берайин дегнада Оллоҳдан фармон бўлдики: “Бундан буён бирга туғилганларни никоҳламагин. Олдин туғилган ўғилга кейин туғилган қизни бергин!” Жаблит Хорис билан туғилган қизни бошқа ўғлига берди. Бундан Хорис ўпкалаб, бошқа қизни олишга унамади. Дўзахнинг ҳоли бир бурчагида ўтириб, ибодатга машғул бўлди. Кўп йиллар ибодат қилгач, тангри уни олтинча қават ерга чиқарди. Унда ҳам кўп ибодат қилган эди, бешинчи қават ерга чиқарди. Бунда ҳам зиёда ибодатга машғул бўлганди, бу дунёга чиқарди. Бу дунёда ҳам чандон ибодат қилдики, Машриқдан Мағрибга қадар Хорис сажда қилмаган бир қарич ер ҳам қолмади. Шундан кейин Оллоҳ таоло уни осмонга чиқарди. Унда ҳам зиёда тоатлар қилгани боис иккинчи осмонга чиқарди. Шу тариқа еттинчи осмонга ҳам чиқди. Сўнгра, Жаннатга киргизганди, у ерда фаришталарга устод бўлди. Шунда Хорис отини ўзгартириб, Азозил деб атадилар. У истаса жаннатга кирар, истаса осмонга чиқарди. Онадан туғилгандан кейин уч минг йил ўтганди. (Оят) “Эслагин, эй Муҳаммад, ул вақтики Парвардигоринг фаришталарга деди: Сажда қилинглар Одамга! Бас сажда қилдилар ҳаммалари, аммо иблис сажда қилмади”. Бу иблис Азозил эди. Айтишларича, Азозил Жонн уруғидан эди.\nШундан кейин ер юзида ўтган Жонн отлиғ маҳлуқ яратилди. (Оят) “Ва ундан илгари жинларни яратдик Биз эсиб турган ўтдан”. Ривоятларга кўра, улар дунёда етмиш минг йил турдилар. Оллоҳга гуноҳкор бўлгач, улар кетказилди. Ўринларига Жон ибн ал-Жон отлиғ ҳалойиқ келди. Ўн заккиз минг йил умр кўрдилар. Улар ҳам осийлик қилгач, ўринлари фаришталарга берилди. Фаришталар етмиш минг йил турдилар. Азозил улар билан бирга эди. Дунёга кўнгил боғладилар, бу Оллоҳга хуш келмади: “Мендан бошқага кўнгил бердингиз, сизларни кетказурман, кейин халқ яратиб, бу мулкни уларга берарман”, деб хитоб қилди. (Оят) “Албатта Мен ер юзида халифа, “ўрин босар” яратмоқчиман”.\nЯна бир ҳабарда айтилишича, Оллоҳ таоло дунёни яратгандан сўнг ер мулкини қушларга берди. Етти минг йил қушлар иҳтиёрида бўлди. Ундан кейин Жин ибн ал-Жонга берди, улар ҳам етти минг йил умргузаронлик қилдилар. Гуноҳ, шариатга хилоф кўп ишларни қилганларки, қон тўкканлари учун ер юзи тасарруфини улардан олиб, фаришталарга берди. Етти минг йил бўлгандан кейин улардан ҳам олар вақт етгач, Оллоҳ таоло: “Мен ер юзига ҳалифа яратурман”, деб хитоб қилди. Фаришталар бу хитобни эшитгач, ғамгин бўлдилар ва “Илоҳи, ер юзида гуноҳкорлар ва қон тўкувчиларни яратурмисан? Ер мулкин биз тасбиҳ ва таҳлил айтувчилардан олиб, уларга берурмисан?”, дедилар. Хитоб қилди: “Мен билурман, сизлар билмассиз”.\nСавол: Фаришталар одам фарзандларини кўрмагандилар ва уларнинг фасод ишлар қилганларини ва қон тўкканларини қаердан билдилар?\nЖавоб: Дарҳақиқат, улар Одамларни кўрмагандилар, аммо Жин ибн-Жонни кўрган, гуноҳкорликларини билган эдила ва шунга қиёсан сўз айтгандилар. Оллоҳ таолонинг “Сизлар билмаган нарсаларни мен биламан”, дейишига сабаб шуки, биринчидан – Оллоҳнинг ушбу каломига кўра у зот айтадики: “Муҳаммад мустафи алайҳиссалом одам фарзандларидан бўлади. Бу жаҳонни, ой, қуёш ва барча нарсаларни унинг суюклилиги учун яратдим. Ким менинг дўстим эканлигини ўзим билурман, сизлар билмассизлар”. Иккинчидан – Оллоҳ таоло шундай дебдур: “Мен биламанки сизларнинг ибодатларингиз (ужб) ўзига бино қўйиш билан аралашган ва уларнинг гуноҳ ишлари узр билан аралашган. Узрли гуноҳ менинг наздимда ужблик гуноҳдан маҳбуброқдир”.


Ушбу Партнериат иқтисодий ҳамкорлик ва халқаро, минтақалараро алоқаларни ривожлантириш соҳасида Санкт-Петербургда ҳар йили ўтувчи анжуман ҳисобланади.\nПартнериат давомида Ўзбекистон делегацияси "Ангрен" эркин иқтисодий ҳудуди тақдимотини ўтказди.\nАнжуман иштирокчилари "Ангрен" ЭИҲда инвесторлар учун яратилган шароитлар ҳақида батафсил маълумот олишди.\nЎзбекистон делегацияси Санкт-Петербургга сафари давомида Ленинград вилоятидаги бир қатор корхоналарга ташриф буюрди.\nШунингдек, ўзбекистонлик тадбиркорлар Россия компаниялари билан музокаралар ўтказиб, бир нечта келишувларни имзолашди.


ИСЛОМ–ТИНЧЛИК ФАРОВОНЛИК ДИНИДИР — Zamaxshariy.uz\nИСЛОМ–ТИНЧЛИК ФАРОВОНЛИК ДИНИДИР\n18 января, 2021 admin Мақолалар\nБугун биз шундай даврда яшаяпмизки “фалон киши коинотда яшаш учун жой буюртма қилибди, фалон компания у номдаги энг юқори технологияларга эга маҳсулотини тақдимот қилибди, буниси қуёш нури билан ҳаракатланадиган учар машина ишлаб чиқибди”, деса ҳеч ким ажабланмай қўйди.\nЛекин дунёнинг фалон мамлакатида террорчилик хуружи кузатилибди деса, ер юзидаги етти миллиарддан зиёд одам юрагини ҳовучлайдиган бўлиб қолди. Энг ёмони, сайёрамиз аҳолисининг аксарияти террорни ҳали-ҳануз дин билан ёнма-ён ишлатмоқда.\nҚўли қонга ботган, на дини, на миллати, на виждони бор разил кимсалар – террорчилар ўлдирса ҳам, қайсидир жойни портлатса ҳам, қаёққадир ўт қўйса ҳам энг улуғ калима – “Аллоҳу акбар”ни талаффуз қилаётгани диндан бехабар кишиларнинг ана шундай хулосага келишига сабаб бўлаётгандир. Хўш, аслида ҳам шундайми?\nБугун кўпчилик ўйлаганидек, Ислом қўпорувчилик дини эмас, балки тинчлик динидир. Динимиз тинчлик, хотиржамлик, ҳузур-ҳаловат, сулҳ ва омонлик каби маъноларни англатади. Бу номни Аллоҳ таолонинг Ўзи танлаган. Зотан, Буюк Раббимизнинг гўзал исмларидан бири ҳам “Ас-салом”дир.\n“Ислом” сўзи “итоат ва бўйсуниш”, “ихлос ва турли офатлардан саломат бўлиш” ҳамда “сулҳ ва омонлик” деган маъноларни билдиради. Бу динни Пайғамбарнинг ўзлари танлаган эмас, балки уни Аллоҳ таоло ихтиёр қилган. Ислом, бу – Аллоҳ ягона деб эътиқод қилиб, унга бўйсунмоқлик ва бутун қалб билан унга ихлос қилмоқлик демакдир.\nБу дин шундайки, ҳатто бошқа динларни ҳам инкор этувчи шахсларга нисбатан ширинсуханлик билан чиройли муомала қилишга ундайди. Мусо ва Ҳорун алайҳимассаломга ўзини Худоман, деб даъво қилган Фиръавнга ҳам Аллоҳ таоло юмшоқ ва мулойим сўз билан гапиришга буюрди: “(Эй, Мусо!) Сен ўзинг ва биродаринг (Ҳорун) Менинг оятларимни (одамларга) олиб борингиз ва Мени зикр қилишда сустлик қилмангиз! Иккингиз Фиръавннинг олдига борингиз, чунки у (“Мен – худоман”), деб ҳаддидан ошди. Бас, унга юмшоқ сўз айтингиз! Шояд, у эслатма олса ёки (ҳалок қилишимдан) қўрқса” (Тоҳо сураси, 44-оят).\nВа ҳолбуки, Худойи таоло қодир эди Мусо алайҳиссаломга: “Эй, Мусо, Фиръавнни олдига борганингизда асонгизни ушланг, аждаҳога айланиб Фиръавнни ютиб юборсин” дейишликка. Лекин Худойи таоло Ўзининг энг улуғ пайғамбарларидан бири бўлган, Аллоҳ таоло билан воситасиз гаплашган, Қуръони Каримда у кишининг номлари 136 марта зикр этилган, алоҳида бир Муқаддас китоб нозил қилинган, севимли пайғамбарларидан битталари бўлган бўлсалар-да ширин сўз ва мулойимлик ила муносабат қилишни амр-фармон қилади.\nИслом террорни, фасод ва бузғунчиликни бутунлай қоралайди, лаънатлайди. Аллоҳ таоло Қуръони каримда Ер юзида бузғунчилик қилмасликни буюриб: “Аллоҳ эса, фасодни (бузғунчиликни) ёқтирмайди” (Бақара сураси, 205-оят), шу суранинг 60-оятида эса: “Аллоҳнинг ризқидан еб-ичингиз, Ер юзида бузғунчилик қилмангиз!” деб марҳамат қилган.\nМоида сурасининг 32-оятида эса: “Бирор жонни ўлдирмаган ёки Ерда (бузғунчилик ва қароқчилик каби) фасод ишларини қилмаган инсонни ўлдирган одам худди ҳамма одамларни ўлдирган кабидир. Унга ҳаёт бахш этган (ўлимдан қутқариб қолган) одам эса барча одамларни тирилтирган кабидир”, деб марҳамат қилинган.\nМуфассирларнинг таъкидлашларича, аслида ушбу оят ҳукми Исроил авлодига қарата айтилган бўлса-да, бироқ у барча мусулмонлар учун ҳам тегишлидир. Оятнинг тақозо этишига кўра, Ер юзида фитна-фасод, бузғунчилик, қотиллик, қўпорувчилик, қароқчилик каби разил ишларни қилган кимсалар қилмишларига яраша жазога тортилиши керак.\nҲадиси шарифларда: “Ким бир аҳдлашган жонни ўлдирса, жаннатнинг ҳидини ҳам ҳидлай олмайди. Албатта, унинг ҳиди қирқ йиллик масофадан келиб туради” (Имом Бухорий ва Имом Термизий ривояти); “Ҳақиқий мусулмон унинг қўлидан ва тилидан бошқа мусулмонга озор етмайдиган кишидир” (Имом Бухорий ривояти), дейилган.\n“Террор” атамаси пайдо бўлганига чорак асрдан ошди. Террор дастидан минг-минглаб бегуноҳ одамлар ҳалок бўлмоқда, миллионлаб заминдошларимиз ўз уйидан, ватанидан чиқишга мажбур бўлиб, сарсон саргардон юрибди. Минглаб болалар таълим олиш у ёқда турсин, уйсиз бошпанасиз, баъзилар ҳатто яқинларисиз ёлғизликда, ночор ҳаёт кечирмоқда. Бу эса терроризм, экстремизмнинг аччиқ мевасидир.\nPrevious Post:ИМОМЛИК – БУЮК МАСЪУЛИЯТ\nNext Post:Мусибат етганда сабр қилган ажр олади!


Ханчжоу-2022, Париж-2024: Бадминтон ва чим устида хоккей федерацияларининг тақдимоти тингланди / Olamsport.com\nТеглар : Ханчжоу-2022Париж-2024\nОлимпия спорт турлари бўйича терма жамоаларимизнинг Ханчжоу-2022 Осиё ўйинлари ва Париж-2024 Олимпия ўйинларига тайёргарлик бўйича тақдимот режалари кўриб чиқилмоқда.\nКеча Ўзбекистон чим устида хоккей ва Ўзбекистон бадминтон федерацияларининг тақдимотлари тингланди. ZOOM платформасида ўтган тадбирда МОҚ президенти Рустам Шоабдураҳмонов бошчилигидаги қўмита мутасаддилари, Жисмоний тарбия ва спорт вазирлиги вакиллари, Ўзбекистон чим устида хоккей ҳамда Ўзбекистон бадминтон федерациялари раҳбарияти ва мураббийлари қатнашишди.\nТаъкидлаш жоиз, ҳар икки йўналишда ҳам Токио-2020 Олимпия ўйинларига қўлга киритиладиган йўлланмаларимиз йўқ ва бу борада имкониятлар ҳам қолмаган. Шу боис бор эътибор бўлажак мусобақаларга қаратилган.\nЧим устида хоккей спортида жамоани тўлиқ шакллантириш бўйича қатор масалалар мавжуд. Мураббийлар штабининг маълум қилишича, айни пайтгача терма жамоа вакиллари учун керакли спорт инвентарлари етишмайди. Сифатли майдон эса фақат Андижон вилоятида бор. Федерация мутасаддилари ўз тақдимотларида жамоани тўлиқ шакллантириш учун нафақат керакли инвентарлар, балки тиббий-фармокологик воситалар билан таъминлаш масалаларига ҳам алоҳида эътибор қаратишган. Шунингдек, ўқув-машғулот йиғинларини ташкил қилиш учун Тошкентда барпо этиладиган базага ушбу спортнинг махсус майдон қопламасини олиб келиш борасида иш кетаётгани маълум қилинди.\nБадминтон спорти Осиё миқёсида кучли ривожланишга эга. Сўнгги Олимпия ўйинларида ҳам совриндорларнинг аксарияти қитъадошларимиз ҳисобланишади. Шу боис сариқ қитъада Олимпия ўйинларига лицензия қўлга киритишнинг ўзи бир мунча мушкул вазифа. Ўзбекистон бадминтон федерацияси томонидан тайёрланган тақдимотда бу жиҳатга алоҳида урғу берилди. Терма жамоа мураббийи Олег Саватюгин лицензион ўриндан жой олиш учун бадминтончиларимиз доимо йирик халқаро мусобақаларда иштирок этиб боришлари зарурлигини таъкидлади. Зеро, ушбу спорт турида лицензиялар йирик мусобақаларда қайд этилган энг яхши натижалар бўйича тузилган рейтингга қараб тақсимланади. Қолаверса, спортчиларимиз кучли спарринг рақиблари билан ишлашлари, улар учун керакли инвентарларни таъминлаш бўйича ҳам фикрлар билдирилди.\nТадбирда иштирок этган МОҚ раҳбари мазкур режалар бўйича ўз фикрларини билдириб ўтди.\n“Бир вақтлар, айниқса, чим устида хоккей бўйича кучли анъанага эга жамоамиз бўлганини яхши биламиз. Насиб қилса, биргаликда ўша жамоани қайта тиклаймиз. Бадминтон бўйича ривожланишнинг янги босқичига чиқамиз. Бунинг учун ҳаммамиз баҳамжиҳат ишлашимиз лозим. Режалар билан танишиб чиқдим. МОҚ ва Жисмоний тарбия ва спорт вазирлиги Сизларни қўллаб-қувватлайди. Бу борада барча шароитларни яратиб беришга тайёрмиз”, – деди Рустам Шоабдураҳмонов.\nСпорт курашлари бўйича терма жамоамизнинг режалари муҳокама қилинди 0\nХанчжоу-2022, Париж-2024: Триатлон спортининг истиқболи, режалар ва муаммолар муҳокама қилинди 0\nПекин-2022: Қишки Олимпия ўйинларига тайёргарлик муҳокама қилинди 0


9 йил аввал 1948 siyrat.uz\nСавол: Баъзилар кўришишдаги суннат бир марта қучоқлашиш дейишади, шу асосли гапми? Расулуллоҳ соллаллоҳу алайҳи васалламнинг кўришишлари қандай бўлганини айтсангиз.\nСаволингизнинг жавобини қуйидаги линклардан топишингиз мумкин:\nШу ўринда бир масалага ойдинлик киритиб ўтсак, яхши бўлар эди. Шариатимизнинг иккинчи асоси бўлмиш «Суннат» олти қисмга бўлинади:\n1) қавлий (Пайғамбаримизнинг оғзаки айтган сўзлари);\n2) феълий (Пайғамбаримизнинг амалда бажарган ишлари);\n3) тақририй (Пайғамбаримиз тасдиқлаган, маъқуллаган ишлар);\n4) халқий (Пайғамбаримизнинг шаклу шамоиллари);\n5) хулқий (Пайғамбаримизнинг хулқу одоблари);\n6) сийрат (Пайғамбаримизнинг таржимаи ҳоллари, ҳаёт йўллари).\nДемак, саволдаги масала «Суннат»нинг иккинчи қисмига алоқадор экан. Шунинг учун савол берадиган азизларимиздан илтимосимиз, «Сийрат»га оид саволлар беришса, мақсадга мувофиқ бўлар эди, иншааллоҳ.


Аштархонийлар даври давлатчилиги » Tarix » Referat » Referat | Haqida\nAsosiy / ReferatTarix Аштархонийлар даври давлатчилиги\nАштархонийлар даври давлатчилиги\n1.\tАштархонийлар даври давлатчилиги\n2.\tДавлат тизими ва маъмурий бошқарув.\n3.\tАштарxонийлар ҳукмронлиги йилларида\nАштархонийлар даври давлатчилиги. Сиёсий тариx.\n1598-йилда Абдуллаxон II вафот этгач таxтга унинг ўғли Абдулмўмин ўтирди. Ўзаро урушлар натижасида у узоқ вақт ҳокимиятни бошқара олмай ҳалок бўлди. Таxтга Абдуллаxон II нинг амакиваччаси Пирмуxаммад II ўтириб, у ҳам узоқ вақт ҳукмронлик қила олмади.\nАбдуллаxон II вафотидан кейин марказий xокимиятнинг инқирози ва мамлакатдаги тартибсизликлардан Буxоро xонлигининг ички ва ташқи рақиблари зудлик билан фойдаланишга уринишди. Пирмуҳаммадxон бу рақиблар қуршовларини бартараф қилишга ожизлик қилди. Чунончи, мамлактнинг жанубида Эрон шоҳи Аббос Сабзавор, Машҳад ва Ҳиротни эгаллаб олди. Юсуф Мунши маълумотларига кўра, “Мовароуннаҳрда ҳам бутун давлатда бўлгани каби бошбошдоқликлар авж олиб, ҳеч ким бировга бўйсунишни xоҳламади.” Ана шундай шароитда янги сулола - Аштарxонийлар сулоласи xокимят тепасига келди.\nАштарxонийлар чингизийлар авлодидан бўлиб, XV асрнинг 80-йилларидан бошлаб Астраxан (Ҳожи Тарxон)да xукмронлик қилганлар. XVI аср ўрталарида Астраxан Иван Грозний томонидан босиб олингач, сулола ҳукмдори Ёрмуҳаммад Султон ўз яқинлари билан Буxорога келади. Манба тили билан айтганда “урус (номила) машҳур насронийлар босқини дастидан (қочиб) Ёр Муҳаммадхон фарзандлари Жонимуҳаммад Султон, Аббос Султон, Турсун Муҳаммад Султон, Пирмуҳаммад Султон ва аҳли аёли билан Мовароуннаҳрга келди”.\nБуxоро хукумдори Искандар Султон Ёрмуҳаммад ҳамда унинг оила аъзоларини яxши кутиб олиб, улар билан дўстона муносабатда бўлди. Орадан кўп ўтмай Ёрмуҳаммаднинг ўғли Жонимуҳаммад (Жонибек Султон) Искандарxоннинг кизи Зуҳробегимга уйланди. Шу тариқа Ёрмуҳаммад ва унинг авлодлари Шайбонийлар саройида катта мавқега эга бўла бошладилар.\nЖонибек Султон ва Зуҳробегимдан уч ўғил - Динмуҳаммад, Бокимуҳаммад, Валимуҳаммад туғилди. Вақти келиб Динмуҳаммад Xуросондаги вилоятларнинг бири Обивардда, Боқимухаммад эса Самарқандда ҳоким этиб тайинланади.\nБошбошдоқликлар ва ўзаро урушларга чек қўйиш мақсадида 1601 йилда бухоролик бир гуруҳ йирик зодагонлар Жонибек Султонни Буxоро ҳукмдори таxтига таклиф этадилар. Жонибек Султон катта ўғли Динмуҳаммад фойдасига таxтдан воз кечди. Обивард ҳокими Динмуҳаммд эса Бухорога келишда қизилбошлилар билан бўлган тўқнашувда ҳалок бўлди. Шундан сўнг Жонибек Султоннинг иккинчи ўғли Бокимуҳаммад ҳокимиятга таклиф этилди. Бу пайтда Самарқанд ҳокими бўлган Бокимуҳаммад Боғи шамол атрофларида Пирмуҳаммад II қўшинларини мағлубиятга учратиб Бухоро таxтига ўтирди (1601-1605 йиллар). Шу тариқа Маворуннаҳрда тариxий манбаларда Аштархонийлар (Астраxан ёки Ҳожи Тархонлик ҳукмдорлар) ёки Жонийлар (Жонибек султон номидан) деб ном олган ва бир ярим аср xокимят тепасида бўлган сулола ҳукмронлиги даври бошланди.\nИлк даврда пул муомаласидаги тангалар Жонибек Султон номидан зарб этилган бўлсада, амалда хокимиятни Боқимуҳаммад бошқарди. У мамлакатдаги тарқоқликка барҳам беришга ҳаракат қилиб, аввало Xоразмни мамлакатга кўшиб олди . 1602 йилда Балxни қўлга киритиб Боқимуҳаммадхон уни укаси Валимуҳаммадга ҳадя қилиб, Андxуд, Шибирғон, Маймана, Бағлон, Бадахшон ва Xисорни ҳам Бухорога бўйсундирди. Боқимуҳаммадхон мамлакат ички ишларига ҳам алоҳида эътибор қаратиб, давлат бошкарувини тартибга солишга ҳаракат қилди. Юсуф Мунши маълумотларига кўра, у “ҳокимият амалдорлари мансабларини қайта кўриб, қўшин тузилишини, фуқаролар ҳолатини назорат қилган” бўлсада, унинг қисқа муддатли ҳукмронлик даврида бу сиёсий ҳаракатлар ижобий натижа бермади. 1605 йилда Боқимуҳаммадхон вафот этгач, таxтга унинг укаси, Балx ҳокими Валимуҳаммад (1605-1611йй.) ўтиради.\nВалимуҳаммадхон ҳукмронлиги даврида ҳам Балx ва Ҳирот учун курашлар давом этди. Бу курашларда Валимуҳаммадхоннинг қўли баланд келган бўлсада, у 1607 йлида Эрон шоҳи Аббос I билан сулҳ шартномаси имзолади. Бунинг натижасида Xуросон бутунлай Сафавийлар қўлига ўтиб кетди. Натижада бусиз ҳам Валимуҳаммад саройи ишларига доимий аралашиб юрган, кўп ҳолларда хонсиз ҳам қарор қабул қиладиган, ўзларини сиёсий жиҳатдан мустақил деб ҳисоблайдиган бир гуруҳ бухоролик амалдорлар Валимуҳаммадга қарши 1608 йилда фитна уюштирадилар. Xон Эрон шоҳи Аббос I ҳузурига қочиб кетади. Бухоро тахтида яна бошбошдоқликлар бошланиб кетиб, 1611 йилнинг ёзида Валимуҳаммадхон Аббос I ёрдамида Бухоро тахтини эгаллаши ҳам узоққа чўзилмади. 1611 йилнинг октябрида Самарқанд атрофидаги Имомқулихон билан бўлган тўқнашувда Валимуҳаммадхон ҳалок бўлди. Аштархонийлар тахтига Боқимуҳаммаднинг ўғли Имомқулихон ( 1611-1642 йй. ) ўтиради.\nБу даврга келиб маҳаллий ҳукмдорларнинг ўзбошимчалиги ҳаддидан ошиб, бу ҳолат айниқса ўтроқ аҳоли турмуш тарзига салбий таъсир этарди. Имомқулихон ўзбошимча ҳокимлар ҳаракатини сусайтиришга муваффақ бўлди. Имомқулихон Xоразм ва Xуросонни қайта қўлга кирита олмаган бўлса-да, Тошкент, Андижон, Туркистон шаҳарларига xавф солиб турган қозоқлар, қалмиқлар ва бошқа кўплаб кўчманчиларга қарши кураш олиб борди. Айрим ҳолларда уларга ён бериб, кўчманчилар кучларидан Эрон шоҳларига қарши курашда фойдаланди. Имомқулихон Тошкент шаҳри ва унинг атрофидаги ерларга ўғли Искандар Султонни ҳоким этиб тайинлади. Аммо, тошкентликлар Искандар Султон сиёсатидан норози бўлиб исён кўтардилар ва натижада у ўлдирилди. Бунинг эвазига Имомқулихон Тошкентда қирғинбарот ўтказганлиги манбалардан маълумдир.\nШунга қарамасдан манбаларнинг гувоҳлик беришича, Имомқулихон даврида хон ҳокимиятининг мавқеи ошиб, ички вазият, сиёсий, ижтимоий ва иктисодий барқарорлик яхшиланди.\nМуҳаммад Юсуф (ибн Xожи Бақо) нинг “Тариxи Муқумхоний” асарида берилишича, “Имомқулихон ночорлар ишини енгиллаштирди, арз билан келганларни қайтармади. Унинг замонида на камбағал, на бечора қолмаганди. Чиқарган буйруқлари ижроси борасида амалдорларига қаттик турди, қоронғи тушиши билан оддий кийим кийиб вазири ва қўрчи билан бозорлару маҳаллаларни айланиб, оддий ҳалкнинг ҳақиқий аҳволидан ҳабардор бўлиб турарди”. Умрининг оҳирида кўзи ожиз бўлиб қолган Имомқулихон 1642 йилда Маккага ҳаж сафарига жўнаб 1644 йилда Мадинада вафот этади.\nИмомқулихондан сўнг таxтга унинг укаси Нодирмуҳаммад (1642-1645 йй.) ўтирди. Нодимуҳаммад xон бўлгунига қадар Балҳ ҳокими бўлиб, узоқ вақт таҳтни бошқара олмади. У ҳокимият тепасига келгач, мамлакатдаги аҳвол тезда ўзгариб кетди. Чунки xон давлат ишларида ҳал қилувчи рол ўйнайдиган зодагонларга яқинлашолмай, улар билан тил топиша олмади. Ундан ташқари Нодирмуҳаммадхон мамлакатнинг ижтимоий - сиёсий ҳаётида муҳим рол тутган амирлар ва султонлар мавқеини чеклаш билан бирга мамлакатнинг асосий вилоятларини ўзининг олти ўғли, бир набираси ва икки жиянига бўлиб берди. Жумладан, ўғиллари Абдулазиз Султонга Самарыанд, Xисрав Султонга Бадаxшон билан Қундуз, Барҳом Султонга Тошкент, Субҳонқули Султонга Балx, Қутлуқ Муҳаммад Султонга Xисор, Абдурахмон Султонга Шибирғон ва Андxуд, набираси Косим Султонга Хузор, жиянлари Муҳаммадёр Султонга Шаҳрисабз, Сўфи Султонга Толиқон берилди.\nБундай шароитда орадан кўп вақт ўтмай вазият кескин ўзгарди. Саройдаги лавозимлардан озод этилган амалдорларнинг норозилиги кучайиб турган бир пайтда, мамлакат ҳудудларига шимолдан кўчманчилар ҳужумлари бошланди. Нодирмуҳаммадхон кўчманчиларга қарши курашга ўғли Абдулазизхон бошчилигидаги қўшинни жўнатади. Олий ҳукумдордан норози бўлган бир гуруҳ амалдорлар 1645 йилнинг апрелида Учтепа атрофидаги Янгисарой деган жойда Нодирмуҳаммаднинг катта ўғли Абдулазиз Султонни xон деб эълон қиладилар. Бу пайтда Қарши даштларида ов қилиб юрган Нодирмуҳаммадхон бу ҳабарни эшитиб Балҳга кочади.\nАбдулазизхон ҳукмронлиги даври (1645-1681 йй.) ўзаро курашлар билан бошланди. Балxда урнашиб олган Нодирмуҳаммад қолган ўғилларига ва янги xондан норози бўлган Бухоро амирларига таяниб Абдулазизхон ҳокимиятини тортиб олишга уринди, аммо бунинг уддасидан чиқа олмади. Шундан сўнг Нодирмухаммадхон ҳинд ҳукмдори бобурий шаҳзода Шоҳ Жаҳондан ёрдам сўради. Бундан фойдаланган бобурийлар Балx ва Бадаxшонни эгаллаб, бу ҳудудларда икки йил ҳукмронлик қиладилар. Нодирмауҳаммад эса Эрон шоҳи ҳузурига кочиб кетди. 1647 йил октябрда Абдулазизхон Балxга ҳужум қилиб уни бобурийлардан тортиб олди. Нодирмуҳаммад эса 1651 йилда ҳаж сафарига чиқиб йўлда вафот этди.\nАбдулазизхон даврида мамлакатда нотинчликлар ҳукм сурди. Айниқса, Балxда ҳукмронлик қилаётган Субхонқули Султон билан Абдулазизхон ўртасидаги кураш кескинлашди. Абдулазизхон Балxни Бухорога бўйсундиришга бир неча марта уринган (1652-1657 йй.) бўлсада, Субҳонқули Султонни мағлуб эта олмади. Ундан ташқари, олий ҳокимиятнинг заифлашгани ҳамда ўзаро урушлардан фойдаланган Xива ҳонлари Бухорога тез - тез ҳужумлар уюштириб турдилар. Улар 1658-йилда Кармана ва Вардонзани талон- тарож килиб, 1662 йилда Бухорогача етиб келдилар. Балx можаролари 1658 йилда Абдулазизхоннинг пири Абдуғаффор хожанинг аралашуви билан бироз барҳам топган бўлсада, амалда Субхонқули Султон Балҳни мустақил бошқарган.\nXива билан узоқ урушлар устига мамлакатдаги турли ижтимоий қатламлар ўртасидаги ихтилофларнинг кескинлашиб бориши мамлакат ҳаётига салбий таъсир кўрсатган. Манба тили билан айтганда Абдулазизхон даврида “Мовароуннаҳр ва Балx вилоятлари хоразмликлар ва қозоқлар ҳужумлари туфайли ҳалокат ёқасига келиб қолди”. Қариб қолган Абдулазизхон душман ҳужумларини қайтаролмай қолганди. Ундан ташкари, унинг даврида йирик ер эгаларининг иктисодий ва сиёсий мустақиллигининг кучаюви марказий хокимятни янада заифлаштирганди.\n1981 йилда Абдулазизхон таxтни укаси Субхонқули Султонга топшириб, ўзи ҳаж сафарига жўнайди. Субхонқулихон (1681-1702йй.) ҳукмронлиги йилларида ҳам мамлакатдаги ижтимоий - иқтисодий ва сиёсий вазият ўзгармади. Чунончи, Субхонқулихон даврида унинг ўғиллари ўртасида Балx ҳокимияти учун кураш янада авж олди. Бу жараёнда унинг ўғилларини Балxдаги обрўли хонадонлар қўллаб турдилар. Маҳаллий амалдорлар давлат ҳазинасига ҳам солиқлар тўламаганлар. Бу ҳолат марказий хокимиятнинг Балxдаги мавқеини ниҳоятда заифлашиб кетганидан ва маҳаллий сиёсий кучларнинг, ҳусусан йирик амирлар мавқеи ошиб кетганидан далолат беради.\nЯнги ҳукмдорнинг ҳокимият тепасига келиши Бухоро ва Xива муносабатларини ҳам юмшатмади. Xиваликлар Абдулазизхон ва унинг ўғли Анушаxон бошчилигида Зарафшон ва Қашқадарё воҳаларига талончилик юришлари уюштириб, шаҳар ва қишлоқларни вайронага айлантирдилар. Оқибатда суғориш ишлари издан чиқиб, деҳкончилликка путур етди. Бозорларда қимматчилик бошланиб, ҳалқнинг аҳволи ёмонлашди. Мана шундай шароитда Субхонқулиxон давлатнинг бўшаб қолган ҳазинасини тўлдириш мақсадида қўшимча солиқларни жорий этиб, бир неча йиллик солиқларни олдиндан йиғиб олишга буйруқ берди.\nСубхонқулихоннинг ўғли Убайдуллаxон (1702-1711) мамлакатда ҳукм сураётган сиёсий тарқоқликни тугатишга ҳамда марказий давлат ҳокимиятини мустаҳкамлашга ҳаракат қилган сўнгги аштарxоний ҳукмдори бўлди. Унинг Самарқанд, Xисор, Термиз ва Шаҳрисабзга қилган юришлари натижасиз тугаган бўлсада, узоқ камалдан сўнг Балxни эгаллашга муваффақ бўлди. Манбаларнинг гувоҳлик беришича Убайдуллаxон Балxни эгаллагач, кўшиндаги отлар ва туялар деҳконлар экинларини пайҳон қилмасликлари ҳақида буйруқ беради. Бу билан у ўзига солиқ тўловчи аҳоли манфаатини кўзлаган ва оддий аҳолини ўзига оғдиришга ҳаракат қилган.\nШунга қарамасдан Убайдуллаxоннинг маҳаллий ҳукмдорлар ҳамда амирлар сепаратик қаршилигини синдириш йўлидаги кўплаб ҳаракатлари самара бермади. Убайдуллаxон давлатдаги бошқарув аппаратида ислоҳот ўтказишга ҳаракат қилиб, кўплаб амалдорларни мансабидан четлаштирди. Уларнинг ўрнига xунармандлар ва савдогарларнинг болаларини мансабларга тайинлади. Шунингдек у мамлакатдаги йирик ер эгалари бўлган жўйбор шайxларнинг солиқ имтиёзларини бекор қилди. Аммо, Убайдуллаxоннинг бу ҳаракатлари унга норози кучларнинг кўпайишига ҳизмат қилди ҳолос.\nУбайдуллаxон мустақил амирларнинг иқтисодий кудратига зарба бериш, давалт ҳазинасини бойитиш, ҳамда мамлакат молиявий ахволини яxшилаш мақсадида 1708 йилда пул ислоҳотини ўтказди. Бу ислоҳотга кўра, ҳазинада мавжуд кумуш тангалар эритилиб, ҳар биридан тўртта кумуш танга қайта зарб қилиди. Киймати паст бўлган янги тангалар эски тангалар билан бир xил муомилада бўлиши эълон қилинди. Аммо, зарб этилган паст кийматли тангалар бозорларда савдогарлар томонидан олинмасдан, дўконлар ёпиб қўйилди. Натижада аҳолининг норозилиги кучайиб, Буxорода кўзғолон кўтарилди. Бу кўзғолон катта кийинчилик билан бостирилган бўлсада, мамлакатдаги аҳвол яxшиланмади ва 1711 йилда Убайдуллахон фитнанинг қурбони бўлди.\nУбайдуллаxоннинг ўлимдан сўнг мамлакатда сиёсий тарқоқлик янада кучайди. Алоҳида вилоятларнинг ҳарбий - сиёсий қудрати орта бориб Буxоро, Самарқанд, Тошкент, Балx, Шаҳрисабз ва Бадаxшон ҳокимлари ўзларини мутлақо мустақил ҳисоблаганлар. Мана шундай шароитда Буxоро таxтига 16 ёшли Абулфайзxон (1711-1747 йй.) ўтказилди. Айрим манбалар Абулфайзxон таxтга ўтирган пайтдаёк Убайдуллаxоннинг сиёсатини давом эттиришга xаракат килганлигини тасдикласада,унинг атрофидаги амирлар бу ҳаракатларга кескин карши чикдилар. Ҳар томонлама мавкеига эга бўлган амирлар Абулфайзxондан ўз манфаатлари йўлида фойдаландилар ва оxир оқибатда Абулфайзxон қўғирчоқ ҳукмдорга айланиб колди.\nМамлакатдаги турли ҳукмдорлар ўртасидаги сиёсий тарқоқлик авж олган бир шароитда манғит уруғидан бўлган Муҳаммад Ҳакимбий хокимиятни эгаллашга ҳаракат бошлади. Саройдаги оталиқ мансабида бўлган Ҳакимбий қўлига ҳокимият ўтишига кўпгина амирлар карши чиқдилар. Улар орасида Шаҳрисабз хокими Иброҳимбий кенагас айниқса ажралиб туради. Иброҳимбий кенагас 1722 йилда ўзининг бир гуруҳ маслакдошлари билан асли келиб чикиши Xива xонларидан бўлган Ражаб Султонни Самарқанд хокими деб, ўзини эса “амирлар амири” деб эълон қилди. Ражаб Султон бошчилигида бир нечта ўзбек қабилалари амирларини бирлаштирган Иброҳимбий Буxорога юриш қилди. Бу юришда Муҳаммад Ҳакимбий мағлубиятга учраган бўлсада, Ражаб Султон Буxорони эгаллай олмади ва қозоқ султонларидан ёрдам сўради.\nМухаммад Вафо Карманагий ўзининг “Туҳфат ал-xоний” асарида ёзишича, қозоқ султонлари зудлик билан Мовароуннаҳрга юриш бошлаб, мамлакатдаги сиёсий парокандаликдан унумли фойдаланадилар. Улар 1723-1729 йиллар давомида Зарафшон ва Қашқадарё воҳаларининг серҳосил ерларига доимий равишда талон - тарожлик юришлари қилиб турдилар.\nБуxоро xонлигидаги парокандалик қўшни Эрон ҳудудларида Нодиршоҳ (1736-1747 йй.) асос солган Афшорийлар давлати учун ҳам ниҳоятда қўл келди. Ўз ерларини кенгайтириб Эрон ва Афғонистонда ўз мавқеини мустаҳкамлаб олган Нодиршоҳ Буxоро xонлиги ҳудудларига ҳаракат қила бошлади. Xусусан, 1736 йилда Нодиршоҳнинг ўғли Ризоқул бошчилигидаги қўшинлар Амударёдан ўтиб Қарши шаҳрига ҳужум қилдилар. Бу пайтда Қарши ҳокими бўлган Ҳакимбий оталиқ Аблфайзxондан ёрдам сўради. Қарши шаҳри яқинида Хакимбий ва Абулфайзxон қўшинлари Ризоқули қўшинларидан мағлубиятга учради. Қарши шаҳри қамалда колди. Бундай шароитда Xива xони Элбарсxон катта қўшин билан Абулфайзxонга ёрдамга шошилди. Бу xабарни эшитган Ризонқули Қарши қамалини тўxтатиб, Эронга қайтишга мажбур бўлди.\n1740 йилда Нодиршоҳнинг ўзи катта қўшин билан Буxоро xонлиги устига юриш бошлади. Нодиршоҳ Чоржуй атрофларидан Амударёни кечиб ўтган пайтида Ҳакимбийнинг ўғли Муҳаммад Раҳимбий унинг ҳузурига бориб ўз ҳизматини таклиф килди ва Нодиршоҳ Раҳимбий манғитни ўз xизматига олди. Муҳаммад Раҳимбий 1740 йилдан бошлаб Эронга вассал бўлган Абулфайзxон саройида катта мавқеига эга бўлиб, 1747 йилда Абулфайзxонга фитна уюштирилиб, ўлдирилгунига қадар ва ундан сўнг, оxирги аштарxонийлар Абдулмўмин (1747-1751 йй), Убайдуллаxон II (1751-1754 йй.) ва Шерғозиxон (1754-1756йй.) лар даврида ҳам амалдаги ҳокимият Ҳакимбий қўлида эди. Муҳаммад Ҳакимбий 1756 йил декабрида расман Буxоро xони деб эълон қилинди. Ҳокимият манғитлар сулоласи қўлига ўтди, шу даврдан бошлаб Буxоро xонлиги амирлик деб атала бошланди.\nДавлат тизими ва маъмурий бошқарув. Аштарxонийларнинг давлат тизими ва маъмурий бошқаруви ўз тузилиши ҳамда мазмун - моҳиятига кўра, Шайбонийлар даври давлатчилигидан деярли фарқ қилмас эди. Манбаларнинг маълумот беришича XVII-XVIII асрнинг биринчи ярми давлат бошқарувида ҳокимият марказда ҳам вилоятларда ҳам асосан бир идора – даргоҳда мужассамлашиб борган. Шунигдек, шайбонийлар даврида бўлгани каби аштарxонийлар даврида ҳам давлат тизимида ўтроқ турмуш тарзи анъаналари билан бирга айрим ярим кўчманчиларга xос удумлар ҳам сақланиб қолган.\nБу даврда ҳам xон расман олий ҳокимият бошлиғи бўлиб, давлатдаги ички ва ташки сиёсатга боғлиқ барча масалалар унинг иxтиёри билан ҳал этилган. Барча олий фармонлар xон томонидан жорий этилиб, унинг номидан тангалар зарб қилинар, xоннинг номи xутбага қўшиб ўқиларди. Аммо, амалдаги бошқарувда кўпгина аштарxоний ҳукмдорлари саройдаги катта мавқега эга бўлган амалдорлар ҳамда йирик уламолар қўлида қўғирчоқ эдилар. Нодирмуҳаммад, Субхонқулихон, Убайдуллаxон каби xонлар марказий ҳокимият обрўсини кўтаришга, бебош амирлар мавқеини чеклашга ҳаракат қилган бўлсалар-да, уларнинг бу ҳаракатлари деярли самара бермади. Бу даврда марказий давлат бошқаруви сарой амалдорлари кўлида тўпланган бўлса, жойлардаги маҳаллий ҳокимият вилоят ҳокимлари иxтиёрида бўлган.\nАштарxонийлар ҳукмронлиги йилларида ҳам нақиб, оталиқ, парвоначи, додxоҳ, девонбеги, қушбеги, чуҳрабоши, ясовул, иноқ, қурчи, ҳарбий қози, ҳарбий муфти, эшик оға боши, мирзабоши, сарой кутубxонаси бошлиғи, дастурxончи каби лавозимлар мавжуд бўлгани маълум. Шу билан бирга уларнинг айримларида сифатий ўзгаришлар юз берганини ҳам таъкидлаш лозимдир.\nА.Зиё тадкикотларига кўра, оталиқнинг вазифаси XVI асрда асосан жойлардаги бошқарув тизими билан боғлик бўлса, аштарxонийлар даврида, айниқса Абдулазизxондан бошлаб, оталиқнинг марказдаги мавкеи кучая бошлади. Масалан, Абдулазизxон Буxоро таxтига чиққач пойтаxтдаги оталиқ вазифасини ўша пайтда энг кучли мавқега эга бўлган Ялангтўшбийга таклиф қилган. Оталиқнинг мавкеи Субхонқулихон даврида ҳам баланд бўлиб, энг муҳим ҳарбий ишлар (масалан, xиваликларнинг Буxорога тахдидини қайтариш, Xуросон юриши) оталиққа юклатилган.”Убайдулланома” асарида оталиққа “умдат ал-умаро”, яъни “бутун амирлар табақасининг таянчи” деган таъриф берилган. Абулфайзxон давридаги оталиқ мансабида бўлган Ҳакимбий ва унинг ўғли Раҳимбийлар жуда катта мавқеига эга бўлиб, улар оxир-оқибат сулола вакилларидан ҳокимиятни бутунлай тортиб олишга муваффақ бўлдилар.\nАштарxонийлар, xусусан Убайдуллаxон ва Абулфайзxон даврларида қўшбеги лавозимидаги амалдорларнинг ҳам мавқеи ўсган. Аниқроғи шу мансабдаги шаxснинг мавқеи кўтарилиши билан у эгаллаб турган лавозимнинг ҳам аҳамияти юксалган. Мисол учун, “Убайдулланома”да маълумот берилишича, Тўрақўли қўшбегибоши мансабга тайинлаш ва унвон бериш, xон ёрлиғисиз шаxсан ёзма кўрсатмалар тарқатиш, олий қабулларда ўз xоҳиши билан иштирок этиш каби имтиёзларга эга бўлган. Ўша манба тили билан айтганда, бу даврда қўшбеги боши “амирларнинг энг улуғи ” эди.\nБу даврда Буxородан кейинги энг нуфузли шаҳар Балx бўлиб, уни таxт вориси бошқарар эди. Расмий даражадаги давлат бошқаруви икки босқичли бўлиб - марказий ва маҳаллий бошқарув тизимига эга эди. Вилоят ҳокимларининг марказий ҳокимиятга бўйсуниши белгиланган йиллик солиқларни тўплаб xон xазинасига юбориб туриши, xон фармонига кўра, ҳарбий юришларда ўз қўшинлари билан қатнашишдан иборат бўлган xолос. Кўп ҳолларда ўзларини марказий ҳокимиятдан мустақил деб ҳисоблаган вилоят амирлари ва ҳокимлари ҳам ўз бошқарув тизимига ва ҳарбий кучларига эга бўлган.\nБу даврда амалдорлар тоифасига кирган шаxслар ўз эгаллаб турган лавозимларидан маъсулиятли вазифаларидан ташқари сиёсий жараёнлар ва ҳарбий юришларда ҳам иштирок этганлар. Мисол учун, манбаларга кўра, 1722 йилда Вобкент остонасидаги Муҳаммад Ҳакимбий оталиқ бошчилик қилган Абулфайзxон ва Самарқанд ҳокими Ражаб Султон қўшинлари билан бўлган тўқнашувда девонбеги, қўшбеги, парвоначи, додxоҳ, мироxўр, эшикоғабоши, тўқсабо, дастурxончи каби мансабдорлар ҳам иштирок этганлар.\nБу даврдаги бошқарувда дунёвий лавозимдаги амалдорлар билан бир қаторда диний лавозимдаги амалдорларнинг ҳам мавқеи баланд бўлган. Бошқарув тизимида йирик дин пешволари xожалар ва диний мансаб эгалари бўлмиш шайхулислом, садр, қози калон ва бошқалар катта аҳамиятга эга бўлган.\nИлгариги даврда бўлгандек, бу даврда ҳам давлат бошқарувида Жўйбор хожаларининг мавқеи баланд бўлиб, асосий диний мансабдорлар улар ичидан тайинланган .Буxоро шайхулисломи ҳам Жўйбор шайхлари орасидан тайинланиб, Абулфайзxон даврида бу лавозимни Xожа Яҳёнинг ўғли Муҳаммад Ҳаким Xўжа эгаллаган. Шайхулислом жамиятда жуда катта рол ўйнаган бўлиб, нафақат диний, балки барча ишлар бўйича ҳукмдорнинг доимий маслаҳатчиси бўлган. Ҳар бир вилоятнинг ўз қозиси бўлиб, улар диний, оилавий, ворисчилик ҳамда жиноий ишларни кўриб чиққанлар. Ҳарбийлар учун ҳам алоҳида қозилар бўлиб, улар қозийи-аскар деб аталган.\nБуxоро xонлигидаги ҳуқуқий масалаларни ҳал этишда муфтининг ўрни алоҳида бўлган. Муфти фикҳ (ҳуқуқ) ва ҳадисни жуда яxши биладиган қонуншунос бўлиши лозим бўлган. XVII aсрнинг оxири – XVIII аср бошларида давлат ҳокимиятининг заифлашуви оқибатида дарвиш гуруҳларининг ҳам роли ортиб борган.\nАштраxонийлар даврига келиб Буxоро xонлиги ҳудудлари кескин қисқариб кетди. XVIII аср бошларига оид манбаларда xонликка бўйсунувчи олтита вилоят: Буxоро, Самарқанд, Сагараж, Ўратепа, Шаҳрисабз ва Хузор тилга олинади. Имомқулихон ҳукмронлиги даврида Ҳисор, Туркистон, Фарғона ва Балx вилоятлари вақтинчалик қайта бирлаштирилган бўлсада, Абулфайзxон даврига келиб Xива (вилояти) ва Қўқон xонликлари алоҳида давлат эди.\nМавжуд манбаларда Буxоро xонлиги бўйсунувчи вилоятлар ўртасидаги аниқ маъмурий чегаралар ҳақида маълумотлар сақланиб қолмаган. Кўпгина вилоятлар, хусусан Ҳисор, Шаҳрисабз, Фарғона амалда ярим мустақил бошқарилиб Буxорога номигагина тобе ҳисобланган. Аввалги даврда бўлганидек, аштарxонийлар давлати вилоятлар, туманлар ва бошқа маъмурий бирликларга бўлинган.\nTeglar: билан 1203ам бўлган йилда Султон Буxоро бўлиб ў1171ли унинг давлат даврида сиёсий катта Абдулазизхон бўлсада Му1203аммад Султонга Абулфайзxон Имом1179улихон бўлди\nЭнеолит даври. Ўзбeкистoнда уруғчилик жамoасининг Брoнза даври. Тeмир ...\nШахс тараққиётини даврларга бўлиш\nИлк темир даври археологияси\nМарказий Осиё археологияси фанига кириш\nАраб испан ( Андалузия ) адабиёти\nХоразмнинг антик даври археологияси


Занжабил етиштириш бўйича тавсиялар - Agronet.uz\nЗанжабил овқат ҳазм қилиш органларига ижобий таъсир кўрсатади. Шамоллашларда қайнатмаси ичилади. Тери касаллигида, бронхиал астмада кенг қўлланилади. Сариқ касаллигида, ич кетишда, метеоризмда буйрак етишмовчилигида, ўт қоп ва қалқонсимон касалликларида тавсия қилинади. Бўғимлардаги ва мушаклардаги оғриқни олади, шишларни қайтаради, ревматизмда, артрит ва артрозда ёрдам беради.\nЗанжабилни биринчи бўлиб Шарқ мамлакатларида етиштирилган. Унинг илдизи пазандаликда овқатнинг хуштаъмли қилишда жуда қимматли хом-ашё ҳисобланади. 3000 йиллардан бери бу экин кўплаб касалликларнинг даъвоси сифатида ишлатилади, халқ табобатида “ҳаммабоп дори” номини олган.\nЗанжабил экиш учун ёруғ лекин бир оз сояли жойлар танланиши керак. Чунки, занжабил қуёш нурининг тўғри тушишини хоҳламайди.\nНамсевар, лекин жуда намлиги кўп майдонлар занжабил учун яроқсиз ҳисобланади. Ўртача кислотали, енгил унумдор тупроқларда яхши ўсади. Зарур бўлса тупроққа қум аралаштирилади. Нейтрал ёки енгил нордон, механик таркиби енгил тупроқларни маъқул кўради.\nЗанжабил эрта баҳорда феврал- март ойларида экилади. Пишиши етиштириш шароитига кўра 6 ойдан 10 ойгача давом этади. Мева ҳосил қилмайди, илдизидан кўпаяди. Илдизмевасининг етилганини баргларда кузатилади: барглар қорайиб тўкила бошласа, илдизмевани ковлаб олиш мумкин. Занжабил тугунакларидан кўпаяди.\nЗанжабил экиш учун илдизи силлиқ қобиқли, бир ози ялтироқ бўлиши керак. Илдизи бир неча соат илиқ сувда ушлаб турилса ўсув куртакларининг уйғониши учун туртки бўлади. Занжабил илдизлери кесилади ва ҳар бир уруғликда 2-3 та кўзчалар қолдирилади. Илдиз кесилган жойларга албатта кўмир кукуни суртилиши лозим, бўлмаса илдиз чириб кетади.\nОчиқ майдонларга кўчатлар апрел ойи охири май ойида ўтқазилади. Занжабил қатор ораси 60-70 см, ўсимлик ораси 10-15 см қилиб экилади. Занжабилни кам сув сарфлаб, тез-тез суғориш керак. Ҳар суғоришдан кейин тупроқ культивация ёки чопиқ қилинади.\nЎсимлик бўйи 1,5 метргача етади. Барглари илдиздан ўсиб чиқади ва узунлиги 20 см бўлади, энсиз, учи ўткир, икки қаватли ва тангачалар билан қопланган бўлади. Илдизпоялари серэт, йўғот, энли, тупроқнинг юқориги қатламида жойлашган. Илдизнинг ичи сариқ, толали ва жуда хушбўй бўлади. Пишган илдиз диаметри 2-4 см га етади.\nЗанжабил барглари сарғайиб ётиб қолгандан кейин тугунак ҳосилини йиғишга киришилади. Ҳосилни йиғишдан 10-12 кун олдин суғориш тўхтатилади. Тугунаклар ковлаб олингандан тупроқдан тозаланиб, яхши шамоллатиладиган бостирмаларда қуритилади.\nМанба: «Мамлакат тараққиёти — Ёшлар нигоҳида» илмий-амалий конференцияси материаллари тўмлами, ТДАУ ассистенти А.Қурбонов


Ишлаш мақсадида хорижга кетиш оилавий ажиримларга сабабми?\nНигоҳ 25 May 2018 17:51 508\nМаълумки, давлатимиз раҳбари 2018 йилнинг 2 февралидаги “Хотин-қизларни қўллаб-қуватлаш ва оила институтини мустаҳкамлаш соҳасидаги фаолиятини такомиллаштириш чора-тадбирлари тўғрисида”ги Фармони билан Вазирлар Маҳкамаси ҳузурида “Оила” илмий амалий тадқиқот маркази ўз иш фаолиятини бошлади.\nЖорий йилнинг 18 май куни Тошкент шаҳридаги “Пойтахт” бизнес марказида ташкил этилган “Оила маркази 100 кун ичида: фаолият сарҳисоби ва истиқбол” мавзусига бағшланган матбуот анжумани бўлиб ўтди. Унда марказнинг ўтган давр мобайнида, яъни дастлабки 100 кун ичида амалга оширган ишлари тўғрисида маълумот берилди.\nТаъкидланишича, Марказнинг вилоят бошқармалари, шаҳар ва туман бўлимлари ташкил этилди ҳамда малакали кадрлар билан таъминланди. Унга етакчи олимлар, профессорлар, ҳуқуқшунослар, психологлар, социологлар, хорижий экспертлар ва бошқа мутахассислар кенг жалб этилди.\n“Оила” илмий-амалий тадқиқот маркази фаолиятининг энг устувор йўналиши – бу оилавий ажримларнинг олдини олишдир. Жумладан, куни кеча Марказнинг масъул ходимлари, фан докторлари, профессорлар ва фан номзодлари, илмий тадқиқотчилардан иборат 4 та Ишчи гуруҳи Сирдарё вилоятининг 4 та шаҳар ва 7 та туманида хонадонма хонадон юриб тадқиқотлар олиб боришди. Маълум бўлишича, вилоят аҳолиси мамлакат аҳолисининг 2,5 фоизинигина ташкил этади, бироқ, бу ҳудуддаги ажралишлар республика кўрсаткичининг 4 фоизини қамраб олмоқда. Тадқиқотчилар, оилавий ажиримларнинг сабабларини ўрганиб чиқиб, бунга биринчи навбатда эр ва хотин ўртасидаги бир бирига бўлган ишончсизлик, бегона кишиларнинг ўринсиз аралашуви, фарзандсизлик ва турмушдаги моддий етишмовчиликлар таъсирида келиб чиқаётганини маълумот ўрнида айтиб ўтишди. Айниқса, ишлаш мақсадида оила бошиларининг хорижга кетиши сабаб бўлаётган ажиримлар юқори фоизни кўрсатаётгани жиддий муҳокамага сабаб бўлди.\n– Ажиримларни камайтириш мақсадида бутун республикамиз бўйлаб “Оила” марказининг вилоят бошқармалари, шаҳар ва туманлар бўлимлари томонидан “Аҳил оила сари қадам” акцияси ўтказилда. Акция доирасида Республикамиз миқиёсида 300 га яқин оила ажралишининг олди олинди,- дейди “Оила” илмий-амалий тадқиқот маркази директори ўринбосари Дилбар Алимжанова.\nЖурналистлар томонидан ижтимоий ва моддий аҳволи оғир оилалар тўғрисида аниқ мисоллар келтирилди ва бу масала юзасидан “Оила” марказнинг масъул ходимларига мурожаат қилдилар. Мавзуга оид таклифлар ҳамда фикр- мулоҳазалар қизғин муҳокамага сабаб бўлди. Шу ернинг ўзида мутасаддилар томонидан оилаларга кўмаклашиш тартиби ишлаб чиқилиши ҳамда унинг назоратини ўз зиммасига олиши айтиб ўтилди.


ХУДО БЕРГАН ЎЗБЕККА\nПрезидентимиз чиқишларидан руҳланиб...\nСамарқанд театрида Беҳбудий музейи очилди\nШу муносабат билан ташкил этилган онлайн конференцияда бу йил мамлакатимизда Маҳмудхўжа Беҳбудийнинг 145 йиллиги кенг нишонланаётгани халқимиз ва давлатимизнинг буюк маърифатпарвар бобомиз маънавий меросини ўрганиш, кенг тарғиб этишга жуда катта эътибор қаратаётганидан далолат бериши таъкидланди.\nЎзбекистон Бадиий академияси Икуо Хираяма халқаро маданият карвон саройида “Қаршовултепа – 2020: изланиш ва натижа” мавзуида археологик кўргазма бўлиб ўтди.\n"Лазги" – дунё аҳлини Ўзбекистонга чорлайди\nЎзбек рассомларининг асарлари Хитойда намойиш этилмоқда\nХитой Халқ Республикасининг Ханчжоу шаҳрида халқаро кўргазма бўлиб ўтмоқда.\nЎзбек рассоми халқаро кўргазма иштирокчиси\nЎзбекистон Бадиий ижодкорлар уюшмаси аъзоси, рассом Эркин Оролов халқаро онлайн кўргазмада иштирок этиб, сертификат билан тақдирланди.\nДунёга жар солишга арзигулик тарихий воқеа\nКуни кеча Туркиянинг етакчи нашрларидан бўлган “Жумҳурият” газетасида Ўзбекистон Президенти Шавкат Мирзиёевнинг БМТ юксак минбаридан дунё халқларига хитобан улуғ она тилимизда маъруза қилиши ҳақидаги “Ўзбек тили БМТда” номли мақола эълон қилинди.\nБолажонлар учун янги мультипликацион асар устида ишланмоқда\nМазкур анимацион фильмга ўқув қуроллари таркибига кирувчи қаламдон асос қилиб олинган.\nБу йил ўзбек тилига Давлат тили мақоми берилганининг 31 йиллигини нишонлаймиз. Ушбу муддат тарих олдида қисқа фурсатдек туюлса-да, ўтган йиллар давомида тилимизнинг нуфузи ва обрўси янада юксалди.\nБугундан “Шум бола-2020” халқаро кинофестистивали доирасидаги томошалар бошланади\n“Ўзбеккино” Миллий агентлиги томонидан Тошкентдаги Гёте институти “Шлингель” халқаро кинофестивали билан ҳамкорликда “Шум бола-2020” кинофестивали ўтказилади.\nҚўшхотинли ота-ўғил жазоланди\nХалқимиз бекорга “Нима эксанг,шуни ўрасан” демайди. Жиноят қилдингми, унга жазо муқаррардир.\nХорижда малака ошириш имконияти яратилди\nКелишувга кўра, хорижда таълим олиш истаги бўлган номзодларни танлаб олиш ва тайёрлаш икки томон ҳамкорлигида ташкил этилади.\nФорс тили ва маданияти маркази ташкил этилади\nAлишер Навоий номидаги Тошкент давлат ўзбек тили ва адабиёти университети ректори Шуҳрат Сирожиддинов Эрон Ислом Республикасининг Тошкентдаги элчихонаси маслаҳатчиси Мўхсин Пирмўхсиний билан учрашди.\nШукур Бурҳонов уй-музейи очилди\nТеатр ва кино дарғаси таваллудига 110 йил тўлиши муносабати билан Шукур Бурҳонов уй-музейи очилди.\n«Ҳожибой ака, сизни Францияда ҳам танишади»\n2007 йилнинг ноябрь ойлари эди. Анчадан бери кўнглимда қизиқчи Ҳожибой Тожибоевни дастурга таклиф қилиш нияти бор эди. Бунга Франция элчихонасида бўлган бир воқеа туртки бўлди.


Amazon дронлари фавқулодда вазиятларда ҳавода ўз-ўзидан йўқ бўладиHaqida.net\nHome Dunyo Amazon дронлари фавқулодда вазиятларда ҳавода ўз-ўзидан йўқ бўлади\nAmazon учувчисиз қурилмаси жўнатмани уйга етказиб берса, ҳамма хурсанд бўлади. Бироқ у товарни манзилга етказа олмай, навбатдаги интернет-харид билан бирга одам кўп жойга қуласа-чи, нима бўлади? Унда ишлар чатоқ. Жўнатмадаги товарни биров ўзлаштириб олиши мумкинлиги етмагандек, дроннинг ўзи ҳам бирор жойга ёки бирор инсоннинг устига қулаб, зарар етказиши мумкин. Дронларнинг эҳтимолий ҳалокатидан келадиган зарарни имкон қадар камайтириш учун Amazon ўз учар қурилмаларини ўз-ўзидан йўқ бўлиш тизими билан таъминлашга қарор қилди. Патент шу ҳафта бошида берилган.\nКурьер-дронлар нафақат Amazon, балки бошқа компанияларга ишлай бошлаган пайтда уларнинг орасида авария ҳолатлари кўпайиши мумкин. Цехда дрон мутахассис томонидан тезда сифатли таъмирлай олинса, етказиб бериш чоғида бундай қилиш қийин. Шунинг учун кейинчалик юзага келиши мумкин бўлган суд оворагарчиликларидан кўра, дронни жўнатма билан бирга йўқ қилган яхши.\nБу қуйидаги тартибда ишлайди: махсус дастурий таъминот қурилма тузилмаси ва унинг алоҳида қисмларининг ишлашини кузатади. Носозлик аниқланган тақдирда, дастур дроннинг борт компьютерига сигнал беради ва у жароҳат даражасидан келиб чиқиб, қарор қабул қилади: синган элементни тўғирлаш ёки турли модулларни кетма-кет ажратиш орқали ҳавода тўлиқ йўқ бўлиш борасида. Шу тариқа, одамлар, жониворлар ёки кўчмас мулкка зиён етишининг олди олинади.\nОИТС – замон вабоси


Германиянинг турк депутатлари ўлим таҳдиди олмоқда - BBC O'zbek\nГерманиянинг турк депутатлари ўлим таҳдиди олмоқда\nГермания парламентининг асли турк депутати Жем Ўздемирнинг айтишича, парламент 1915 йилда арманларнинг Усмонли турклар томонидан қирилишини геноцид дея тан олиши ортидан у ўлим таҳдидларини олган.\nГерманиядаги Яшил партиянинг раисдоши бўлган жаноб Ўздемир бу борадаги резолюциянинг ташаббускорларидан биридир. Полиция унинг атрофидаги хавфсизлик чораларини кучайтирди.\nТуркия Президенти Ражаб Тойиб Эрдўған бу қарор ортидан немис депутатларни қоралаган. Жаноб Эрдўған Германия парламентининг 11 нафар асли турк аъзосини тилга олиб "Улар қанақа турклар ўзи?" деб сўраган.\n"Уларнинг қонини лабораторияда текшириб кўриш керак", - деган у.\nАнқара ҳокими Иброҳим Мелиҳ Гўкчек эса 11 депутатнинг суратларини Твиттерда чоп қилиб "улар бизнинг орқамиздан пичоқ уришди", деб ёзган.\nСешанба куни Германия парламенти аксарият кўпчилик овоз билан арманлар қирғинини "геноцид" дея тан олишга овоз бериши ортидан Туркия ҳуку ғазабланди ва ўзининг Берлиндаги элчисини ортга қайтариб олди.\nАрманларнинг айтишларича, 1915 йилда Усмонли турклар империяси 1,5 миллион арманни қириб ташлаган. Туркия эса бу кўрсаткич аслида анча камроқ эканини айтади ва "геноцид" сўзи ишлатилишига қарши.\nЖаноб Ўздемирнинг ёрдамчиси Марк Бертолд: "Биз ҳақоратларга ўрганиб қолганмиз, лекин ҳеч қачон бунча кўп ўлим таҳдидларини олмагандик", - деб айтди.\nЯна бир асли турк Германия парламенти депутати Ўзжан Мутлу Анқара ҳокимининг твитини қоралади. Немис матбуотига кўра, бу твитни турк миллатчилари ретвит қилишган ва уларнинг баъзилари ўлим таҳдидини қилганлар.


Имон нима? — Dilkashradio.com\nАссалому алайкум азиз опа-сингиллар. Имон нима? Кўпинча имон ҳақидаги фикрларимиз ноаниқ ва мужмал бўлади. Имон бу – Масиҳийча ҳаётнинг ҳар бир нарсасига чин дилдан ишонишдир. Худованд бизнинг яратувчимиз эканига ишонамиз, Унинг бутун дунё устидан ҳукмрон эканига ишонамиз. У Исо Масиҳни бизнинг гуноҳларимиз учун бу дунёга юборганига ва У хочда бизнинг ўрнимизга азоб чекканига ишонамиз. Агар гуноҳларимизни эътироф этсак, У бизни кечиришига ишонамиз. Агар бир марта Исо Масиҳни ўзимизнинг Нажоткоримиз деб тан олсак, қутқарилишимизга ишонамиз. Яъни, У бизга абадий ҳаёт инъомини ато этади. Исмларимиз Самода ёзилганига ишонамиз. Шунга қарамай, баъзилар бунга ишонишга иккиланадилар. Исо Масиҳ шогирдлари билан бирга бўлганида бир неча марта, уларга шубҳаланмасликлари ҳақида айтган. Ишониш қийин, аммо Исо Масиҳ билан бирга юриб, Унинг кўрсатган мўъжизаларига гувоҳ бўлиб туриб ҳам шубҳаланганлар бўлган.\nҲатто, баъзилар Унинг осмонга кўтарилганини кўргандан кейин ҳам шубҳаланишган. Кўпинча, бизда ҳам шундай муаммо бўлади. Биз ибодат қилаётганда, Худодан бирор нима сўраётганда берармикан, деб шубҳа қиламиз. Нега? Чунки имон бу ҳаёт. Имон бу шунчаки юқорида айтилганларга ишониш эмас, уларнинг асосида яшашдир. Имон бу Исо Масиҳ билан яқин муносабат қилиб яшаш ва ҳар куни Унга яқинлашиш. Унга яқинлаша оламиз ва У бизни эшитади. У бизнинг ибодатларимизни эшитади. Муҳтожликларимизни қондиради. Каломда айтилганидек, кўнгил армонларимизга етказади.У ҳар доим ёнимизда. Муқаддас Каломдаги воқеалар нега бу китоб ичига киритилган? Ўқиб, бу воқеалардан ўрганишимиз учун. Шоҳлар биринчи китоб 17 бобда бир неча оятлар ёзилган. Бу оятлар бизга жуда муҳим бир ҳақиқатни – Худога қисман эмас тўлиқ ишониш кераклигини ўргатади. Агар Худога тўлиқ ишонсак, қандай фойда бўлиши ҳақида ҳам ўргатади.\nБу воқеа Довуд билан Гўллиёт ҳақида. Биласиз, Довуднинг бу баҳайбат Филист аскарини енгиши ақлга тўғри келмайдиган иш. Аммо, Довуд Худонинг номи билан чиқиб, уни енгди. Ҳаммамизнинг ҳаётимизда ўз Гўллиётларимиз бор. Бу – қийинчиликлар ва муаммолар. Улар бизни қўрқитади, ташвишга солади. Бу қийинчиликларни қандай енгамиз. Шоҳлар биринчи китоб 17 боб 20 оятдан бошлаб бир неча оят ўқисак, бу саволимизга жавоб топамиз. “Эртаси куни Довуд саҳарда турди. Сурувни бир чўпонга қолдирди. Отаси буюрганидай, озиқ–овқатларни олиб йўлга чиқди. Жанг майдонига етиб борган пайтда сипоҳлар жангга даъват қилиниб, қароргоҳдан уришгани чиқаётган эканлар…” Довуд Гўллиётнинг гапини эшитиб, ғазабланди. У ёнидагилардан сўради: — Бу Филистни ўлдириб, Исроилни шармандаликдан халос қилганга шоҳ нима беради? Бу суннатсиз Филист ким бўлибдики, барҳаёт Худонинг қўшинини ҳақорат қилади?!”\nБу воқеада маъжусийларнинг бутлари Барҳаёт Худога қарши чиқаётган эди. Бироқ, воқеанинг бошқа томони ҳам бор. Довуднинг акалари доим уни танқид қилар ва бир ишга ярамаслигини қайта-қайта такрорлар эди. Аммо, бу воқеага қарасак, Довудга акалари турли ёлғонларни айтишган бўлса ҳам, у фақат Худога суяниб, У билан бирга ҳамма нарсани қила олишини амалда-қўй боқиб юрганида тажрибада кўрган. Шунинг учун ҳам қўрқмай, Худо номи билан бу баҳайбат аскарга қарши тура олди. Гўллиёт 40 кун давомида ўртага чиқиб, Исроилнинг Худоси ҳақиқий бўлса, мени енгиб кўринглар, деб чақириқ берди. Ҳаётимизда ҳам шундай ҳолатлар бўлади. Агар биз ишонаётган Худо тирик ва қудратли эканига ишонсак, Унинг номи билан ҳар қандай қийинчиликларни енгамиз.